title: Απόφαση 2012/699/ΚΕΠΠΑ του Συμβουλίου, της 13ης Νοεμβρίου 2012 , ως προς τη στήριξη της Ένωσης στις δραστηριότητες της προπαρασκευαστικής επιτροπής της Οργάνωσης της Συνθήκης για την Πλήρη Απαγόρευση των Πυρηνικών Δοκιμών για την ενίσχυση των δυνατοτήτων της παρακολούθησης και επαλήθευσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής

text:
               14.11.2012

               EL

               Επίσημη Εφημερίδα της Ευρωπαϊκής Ένωσης

               L 314/27

         ΑΠΌΦΑΣΗ 2012/699/ΚΕΠΠΑ ΤΟΥ ΣΥΜΒΟΥΛΊΟΥ
   της 13ης Νοεμβρίου 2012
   ως προς τη στήριξη της Ένωσης στις δραστηριότητες της προπαρασκευαστικής επιτροπής της Οργάνωσης της Συνθήκης για την Πλήρη Απαγόρευση των Πυρηνικών Δοκιμών για την ενίσχυση των δυνατοτήτων της παρακολούθησης και επαλήθευσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 26 παράγραφος 2 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 12 Δεκεμβρίου 2003 το Ευρωπαϊκό Συμβούλιο ενέκρινε τη στρατηγική της ΕΕ κατά της διάδοσης όπλων μαζικής καταστροφής («στρατηγική»), η οποία περιλαμβάνει στο κεφάλαιο ΙΙΙ κατάλογο μέτρων που είναι ανάγκη να ληφθούν τόσο εντός της Ένωσης όσο και σε τρίτες χώρες για την καταπολέμηση της διάδοσης των όπλων αυτών.

               (2)

               Η Ένωση εφαρμόζει δραστήρια τη στρατηγική και θέτει ήδη σε εφαρμογή τα μέτρα που απαριθμούνται στο κεφάλαιο III αυτής, ιδίως με την αποδέσμευση χρηματοδοτικών πόρων για τη στήριξη ειδικών σχεδίων εκτελούμενων από πολυμερή όργανα, όπως είναι η Προσωρινή Τεχνική Γραμματεία της Οργάνωσης της Συνθήκης για την Πλήρη Απαγόρευση των Πυρηνικών Δοκιμών (CΤΒΤΟ).

               (3)

               Στις 17 Νοεμβρίου 2003, το Συμβούλιο εξέδωσε την κοινή θέση 2003/805/ΚΕΠΠΑ για την καθολική ισχύ και επίρρωση των πολυμερών συμφωνιών στον τομέα της μη διάδοσης των όπλων μαζικής καταστροφής καθώς και των φορέων τους (1). Στην εν λόγω κοινή θέση ζητείται, μεταξύ άλλων, η προώθηση της υπογραφής και της επικύρωσης της Συνθήκης για την Πλήρη Απαγόρευση των Πυρηνικών Δοκιμών (CTBT).

               (4)

               Τα κράτη που έχουν υπογράψει τη CTBT αποφάσισαν να συστήσουν προπαρασκευαστική επιτροπή, στην οποία έχει προσδοθεί ικανότητα δικαίου και η οποία διαθέτει κύρος διεθνούς οργανισμού, με σκοπό την αποτελεσματική εφαρμογή της CTBT, εν αναμονή της σύστασης της CΤΒΤΟ.

               (5)

               Η πρώιμη έναρξη ισχύος και η καθολική ισχύς της CTBT, καθώς και η ενίσχυση του συστήματος παρακολούθησης και επαλήθευσης της προπαρασκευαστικής επιτροπής της CΤΒΤΟ, αποτελούν σημαντικούς στόχους της στρατηγικής. Στο πλαίσιο αυτό, οι πυρηνικές δοκιμές που πραγματοποίησε η Λαϊκή Δημοκρατία της Κορέας τον Οκτώβριο του 2006 και τον Μάιο του 2009 υπογράμμισαν και πάλι τη σημασία της πρώιμης έναρξης ισχύος της CTBT και την ανάγκη να επιταχυνθεί η δημιουργία και η ενίσχυση του συστήματος παρακολούθησης και επαλήθευσης της CΤΒΤΟ.

               (6)

               Η προπαρασκευαστική επιτροπή της CΤΒΤΟ αναλαμβάνει να προσδιορίσει τα μέσα με τα οποία θα μπορούσε να ενισχυθεί το καθεστώς της επαλήθευσης κατά τον καλύτερο τρόπο, μεταξύ άλλων με την ανάπτυξη δυνατοτήτων παρακολούθησης των ευγενών αερίων και με την ανάληψη προσπαθειών για την πλήρη εμπλοκή των κρατών που έχουν υπογράψει τη CTBT στην εφαρμογή του καθεστώτος επαλήθευσης.

               (7)

               Στο πλαίσιο της εφαρμογής της στρατηγικής, το Συμβούλιο έχει εκδώσει τρεις κοινές δράσεις και μια απόφαση για την υποστήριξη των δραστηριοτήτων της προπαρασκευαστικής επιτροπής της CΤΒΤΟ και συγκεκριμένα την κοινή δράση 2006/243/ΚΕΠΠΑ (2) στον τομέα της εκπαίδευσης και της δημιουργίας ικανοτήτων επαλήθευσης και την κοινή δράση 2007/468/ΚΕΠΠΑ (3), την κοινή δράση 2008/588/ΚΕΠΠΑ (4) και την απόφαση 2010/461/ΚΕΠΠΑ (5) για την ενίσχυση των ικανοτήτων παρακολούθησης και επαλήθευσης της προπαρασκευαστικής επιτροπής της CΤΒΤΟ.

               (8)

               Η εν λόγω υποστήριξη της Ένωσης θα πρέπει να συνεχισθεί.

               (9)

               Η τεχνική εφαρμογή της παρούσας απόφασης θα πρέπει να ανατεθεί στην προπαρασκευαστική επιτροπή της CΤΒΤΟ, η οποία, με βάση τη μοναδική της εμπειρογνωμοσύνη και ικανότητες μέσω του δικτύου του Διεθνούς Συστήματος Παρακολούθησης (που αποτελείται από περισσότερες από 280 εγκαταστάσεις σε 85 χώρες) και του Διεθνούς Κέντρου Δεδομένων, αποτελεί τον μοναδικό διεθνή οργανισμό που διαθέτει την ικανότητα και τη νομιμότητα εφαρμογής της παρούσας απόφασης. Τα σχέδια που υποστηρίζονται από την Ένωση μπορούν να χρηματοδοτηθούν μόνο μέσα από συνεισφορά εκτός προϋπολογισμού προς την προπαρασκευαστική επιτροπή της CΤΒΤΟ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Για τον σκοπό της εξασφάλισης της συνεχούς και πρακτικής υλοποίησης ορισμένων στοιχείων της στρατηγικής, η Ένωση υποστηρίζει τις δραστηριότητες της προπαρασκευαστικής επιτροπής της CΤΒΤΟ, ώστε να προωθηθούν οι ακόλουθοι στόχοι:

               α)

               να ενισχυθούν οι δυνατότητες του συστήματος παρακολούθησης και επαλήθευσης της CΤΒΤΟ, συμπεριλαμβανομένου του τομέα της ανίχνευσης των ραδιονουκλεϊδίων·

               β)

               να ενισχυθούν οι ικανότητες των κρατών που έχουν υπογράψει τη CTBT να εκπληρώσουν τις υποχρεώσεις επαλήθευσης που ανέλαβαν βάσει της CTBT και να μπορέσουν να επωφεληθούν πλήρως από τη συμμετοχή στο καθεστώς της CTBT.

         2.   Τα σχέδια που πρόκειται να υποστηρίζει η Ένωση έχουν τους ακόλουθους συγκεκριμένους στόχους:

               α)

               παροχή τεχνικής συνδρομής σε χώρες της Ανατολικής Ευρώπης, της Λατινικής Αμερικής και της Καραϊβικής, της Νοτιοανατολικής Ασίας, του Ειρηνικού και της Άπω Ανατολής, για να καταστούν ικανές να συμμετάσχουν πλήρως και να συμβάλλουν στο σύστημα παρακολούθησης και επαλήθευσης της CΤΒΤ·

               β)

               στήριξη του Διεθνούς Συστήματος Παρακολούθησης για τη βελτίωση του εντοπισμού πιθανών πυρηνικών εκρήξεων, ειδικότερα με τη στήριξη επιλεγμένων βοηθητικών σεισμικών σταθμών και των μετρήσεων και του μετριασμού του μη εκτεθειμένου ραδιενεργού ξένου·

               γ)

               ενίσχυση των δυνατοτήτων επαλήθευσης της Προπαρασκευαστικής επιτροπής της CΤΒΤΟ στους τομείς των επιτόπιων επιθεωρήσεων, ειδικότερα με την υποστήριξη της προετοιμασίας και διεξαγωγής της προσεχούς άσκησης Integrated Field Exercise·

               δ)

               στήριξη της προαγωγής της CTBT και της μακροπρόθεσμης βιωσιμότητας του καθεστώτος της επαλήθευσης μέσω της πρωτοβουλίας ανάπτυξης ικανοτήτων, που εστιάζεται σε επιλεγμένα προγράμματα εκπαίδευσης και κατάρτισης που παρέχονται σε παγκόσμιο επίπεδο, μεταξύ άλλων και στην έδρα της προπαρασκευαστικής επιτροπής της CΤΒΤΟ.

         Τα εν λόγω σχέδια εκτελούνται επ’ ωφελεία όλων των κρατών που έχουν υπογράψει τη CTBT.
   Στο παράρτημα παρατίθεται λεπτομερής περιγραφή των σχεδίων.
   Άρθρο 2
   1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφάλειας («Ύπατος Εκπρόσωπος») είναι υπεύθυνος για την εφαρμογή της παρούσας απόφασης.
   2.   Η τεχνική εφαρμογή των σχεδίων του άρθρου 1 παράγραφος 2 εκτελείται από την προπαρασκευαστική επιτροπή της CΤΒΤΟ. Εκτελεί το καθήκον αυτό υπό τον έλεγχο του Ύπατου Εκπροσώπου. Προς τούτο, ο Ύπατος Εκπρόσωπος συνομολογεί τις αναγκαίες ρυθμίσεις με την προπαρασκευαστική επιτροπή της CΤΒΤΟ.
   Άρθρο 3
   1.   Το ποσό δημοσιονομικής αναφοράς για την εφαρμογή των σχεδίων που αναφέρονται στο άρθρο 1 παράγραφος 2 είναι 5 185 028 ευρώ.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται επί του προϋπολογισμού της Ένωσης.
   3.   Η Επιτροπή επιβλέπει την ορθή διαχείριση του ποσού δημοσιονομικής αναφοράς που αναφέρεται στην παράγραφο 1. Προς τον σκοπό αυτό, συνάπτει χρηματοδοτική συμφωνία με την προπαρασκευαστική επιτροπή της CΤΒΤΟ. Η χρηματοδοτική συμφωνία ορίζει ότι η προπαρασκευαστική επιτροπή της CΤΒΤΟ οφείλει να εξασφαλίζει προβολή της συνεισφοράς της Ένωσης, αντίστοιχη με το ύψος της.
   4.   Η Επιτροπή επιδιώκει να συνάψει τη χρηματοδοτική συμφωνία της παραγράφου 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της χρηματοδοτικής συμφωνίας.
   Άρθρο 4
   1.   Ο Ύπατος Εκπρόσωπος υποβάλλει έκθεση στο Συμβούλιο σχετικά με την εφαρμογή της παρούσας απόφασης βάσει τακτικών εκθέσεων που εκπονεί η προπαρασκευαστική επιτροπή της CΤΒΤΟ. Οι εν λόγω εκθέσεις αποτελούν τη βάση για την αξιολόγηση που πραγματοποιεί το Συμβούλιο.
   2.   Η Επιτροπή παρέχει πληροφορίες σχετικά με τις χρηματοδοτικές πτυχές της υλοποίησης των σχεδίων που προβλέπονται στο άρθρο 1 παράγραφος 2.
   Άρθρο 5
   Η παρούσα απόφαση αρχίζει να ισχύει από την ημερομηνία έκδοσής της.
   Λήγει 24 μήνες μετά την ημερομηνία σύναψης της χρηματοδοτικής συμφωνίας του άρθρου 3 παράγραφος 3 ή έξι μήνες μετά την ημερομηνία έναρξης ισχύος της, εάν δεν έχει συναφθεί ως τότε καμία χρηματοδοτική συμφωνία.

      Βρυξέλλες, 13 Νοεμβρίου 2012.

            Για το Συμβούλιο

            Ο Πρόεδρος

         Β. ΣΙΑΡΛΉ

      (1)  ΕΕ L 302 της 20.11.2003, σ. 34.

      (2)  ΕΕ L 88 της 25.3.2006, σ. 68.

      (3)  ΕΕ L 176 της 6.7.2007, σ. 31.

      (4)  ΕΕ L 189 της 17.7.2008, σ. 28.

      (5)  ΕΕ L 219 της 20.8.2010, σ. 7.

      ΠΑΡΑΡΤΗΜΑ

         Υποστήριξη της Ένωσης στις δραστηριότητες της προπαρασκευαστικής επιτροπής της CΤΒΤΟ για την ενίσχυση των δυνατοτήτων της παρακολούθησης και επαλήθευσης, την ενίσχυση των προοπτικών πρώιμης έναρξης ισχύος και την υποστήριξη της καθολικής ισχύος της CTBT και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής

      1.   ΕΙΣΑΓΩΓΗ
      Η οικοδόμηση ενός εύρυθμου συστήματος παρακολούθησης και επαλήθευσης της προπαρασκευαστικής επιτροπής της CΤΒΤΟ («προπαρασκευαστική επιτροπή») αποτελεί στοιχείο μείζονος σημασίας για την προετοιμασία της εφαρμογής της CTBT, μόλις αυτή αρχίσει να ισχύει. Η ανάπτυξη των δυνατοτήτων της προπαρασκευαστικής επιτροπής για την παρακολούθηση των ευγενών αερίων αποτελεί σημαντικό εργαλείο που θα επιτρέπει να εκτιμάται κατά πόσον μια εντοπιζόμενη έκρηξη αποτελεί ή όχι πυρηνική δοκιμή. Επιπροσθέτως, η λειτουργικότητα και απόδοση του συστήματος παρακολούθησης και επαλήθευσης της CTBT εξαρτάται από τη συμβολή όλων των κρατών που έχουν υπογράψει τη CTBT. Είναι συνεπώς σημαντικό να μπορούν τα υπογράφοντα κράτη να συμμετέχουν και να συνεισφέρουν πλήρως στο σύστημα παρακολούθησης και επαλήθευσης της CTBT. Οι αναληφθείσες εργασίες για την εφαρμογή της παρούσας απόφασης θα είναι σημαντικές και για την ενίσχυση της προοπτικής της πρώιμης έναρξης ισχύος και της καθολικής ισχύος της CTBT.
      Τα σχέδια που περιγράφονται στην παρούσα απόφαση θα συμβάλουν σημαντικά στην επίτευξη των στόχων της στρατηγικής της ΕΕ κατά της διάδοσης όπλων μαζικής καταστροφής.
      Η Ένωση θα στηρίξει προς τον σκοπό αυτό τα ακόλουθα έξι σχέδια:

                  1.

                  παροχή τεχνικής βοήθειας και ενίσχυσης των ικανοτήτων των κρατών που έχουν υπογράψει τη CTBT, ώστε να μπορούν να συμμετέχουν και να συμβάλλουν πλήρως στην εφαρμογή του καθεστώτος επαλήθευσης της CΤΒΤ·

                  2.

                  ανάπτυξη ικανοτήτων για τις μελλοντικές γενιές των εμπειρογνωμόνων της CTBT μέσω της πρωτοβουλίας ανάπτυξης ικανοτήτων (ΠΑΙ)·

                  3.

                  ενίσχυση του προτύπου μεταφοράς μέσω της ατμόσφαιρας (ΠΜΜΑ)·

                  4.

                  χαρακτηρισμός και μετριασμός του ραδιενεργού ξένου·

                  5.

                  στήριξη της άσκησης Integrated Field Exercise το 2014 (IFE14) μέσω της ανάπτυξης ολοκληρωμένης πολυφασματικής συστοιχίας·

                  6.

                  βελτίωση της διατήρησης του δικτύου πιστοποιημένων επικουρικών σεισμογραφικών σταθμών του Διεθνούς Συστήματος Παρακολούθησης (IMS).

            Οι προοπτικές έναρξης ισχύος της CTBT έχουν βελτιωθεί χάρις στο ευνοϊκότερο πολιτικό περιβάλλον, το οποίο αποδεικνύεται και από τις πρόσφατες νέες υπογραφές και κυρώσεις της CTBT, μεταξύ άλλων και από την Ινδονησία, μια από τις χώρες που απαριθμούνται στο παράρτημα 2 της CTBT. Δεδομένης αυτής της θετικής δυναμικής, τα προσεχή έτη είναι ανάγκη να δοθεί ενισχυμένη και επείγουσα προσοχή τόσο στην ολοκλήρωση της υλοποίησης του καθεστώτος επαλήθευσης της CTBT, όσο και στη διασφάλιση της ετοιμότητας και της λειτουργικής ικανότητάς του, καθώς και να συνεχιστούν οι εργασίες για την έναρξη ισχύος και την καθολική ισχύ της CTBT. Οι πυρηνικές δοκιμές που διεξήγαγε η Λαϊκή Δημοκρατία της Κορέας τον Οκτώβριο του 2006 και τον Μάιο του 2009 δεν απέδειξαν μόνο τη σημασία μιας παγκόσμιας απαγόρευσης των πυρηνικών δοκιμών, αλλά υπογράμμισαν και την ανάγκη υλοποίησης ενός αποτελεσματικού καθεστώτος επαλήθευσης για την παρακολούθηση της συμμόρφωσης προς την εν λόγω απαγόρευση. Ένα πλήρως λειτουργικό και αξιόπιστο καθεστώς επαλήθευσης της CTBT θα παράσχει στη διεθνή κοινότητα αξιόπιστα και ανεξάρτητα μέσα διασφάλισης της συμμόρφωσης προς αυτήν την απαγόρευση.
      Επιπλέον, τα δεδομένα της CΤΒΤΟ διαδραματίζουν επίσης σημαντικό ρόλο στην έγκαιρη προειδοποίηση των τσουνάμι και την εκτίμηση της διασποράς ραδιενεργών εκπομπών μετά το πυρηνικό ατύχημα της Φουκουσίμα τον Μάρτιο του 2011.
      Η στήριξη των εν λόγω σχεδίων ενισχύσει τους στόχους της κοινής εξωτερικής πολιτικής και πολιτικής ασφαλείας. Η εφαρμογή των εν λόγω πολύπλοκων σχεδίων θα συμβάλει σημαντικά στη βελτίωση των αποτελεσματικών πολυμερών αντιδράσεων στις τρέχουσες προκλήσεις ως προς την ασφάλεια. Ειδικότερα, τα εν λόγω σχέδια θα προάγουν τους σκοπούς της στρατηγικής της ΕΕ κατά της διάδοσης όπλων μαζικής καταστροφής, περιλαμβανομένης και της περαιτέρω καθολικής αποδοχής και ενίσχυσης των προτύπων που περιέχονται στη CTBT, καθώς και του καθεστώτος επαλήθευσής της. Η προπαρασκευαστική επιτροπή δημιουργεί ένα IMS για να διασφαλιστεί ότι δεν θα περνούν απαρατήρητες οι πυρηνικές εκρήξεις. Βασιζόμενη στη μοναδική της εμπειρογνωμοσύνη μέσω ενός παγκόσμιου δικτύου, που αποτελείται από περισσότερες από 280 εγκαταστάσεις σε 85 χώρες, και του διεθνούς κέντρου δεδομένων (IDC), η προπαρασκευαστική επιτροπή αποτελεί τον μοναδικό οργανισμό με την ικανότητα να εφαρμόζει τα εν λόγω σχέδια, τα οποία μπορούν να χρηματοδοτηθούν μόνο μέσω συμβολής εκτός προϋπολογισμού προς την προπαρασκευαστική επιτροπή.
      Με την κοινή δράση 2006/243/ΚΕΠΠΑ, την κοινή δράση 2007/468/ΚΕΠΠΑ, την κοινή δράση 2008/588/ΚΕΠΠΑ και την απόφαση 2010/461/ΚΕΠΠΑ, η Ένωση στήριξε τα ακόλουθα: τη σύσταση ενός εκπαιδευτικού προγράμματος ηλεκτρονικής μάθησης, την άσκηση Integrated Field Exercise 2008 ως προς τις επιτόπιες επιθεωρήσεις (ΕπΕ), την εκτίμηση και μέτρηση του ραδιενεργού ξένου, την τεχνική βοήθεια προς την Αφρική και τη Λατινική Αμερική και Καραϊβική, τους επικουρικούς σεισμολογικούς σταθμούς, την ενίσχυση της συνεργασίας με την επιστημονική κοινότητα και την ενίσχυση των δυνατοτήτων ΕπΕ με την ανάπτυξη συστήματος εντοπισμού ευγενών αερίων. Τα σχέδια που περιγράφονται στην παρούσα απόφαση βασίζονται στα σχέδια των προηγούμενων κοινών δράσεων και στην επιτευχθείσα πρόοδο από την εφαρμογή τους. Τα σχέδια που περιγράφονται στην παρούσα απόφαση καταρτίστηκαν κατά τρόπο που να αποφεύγονται πιθανές επικαλύψεις με την απόφαση 2010/461/ΚΕΠΠΑ. Ορισμένα από αυτά περιέχουν στοιχεία παρόμοια με τις δράσεις που έχουν αναληφθεί στο πλαίσιο προηγούμενων κοινών δράσεων, αλλά διαφέρουν ως προς το πεδίο εφαρμογής ή εστιάζονται σε διαφορετικές χώρες ή περιοχές υποδοχής.
      Τα προαναφερθέντα έξι σχέδια για τη στήριξη των δραστηριοτήτων της προπαρασκευαστικής επιτροπής θα τεθούν σε εφαρμογή από την προσωρινή τεχνική γραμματεία της (ΠΤΓ), η οποία και θα τα διαχειρίζεται.
      2.   ΠΕΡΙΓΡΑΦΗ ΤΩΝ ΣΧΕΔΙΩΝ
      2.1.   Σχέδιο 1: Τεχνική βοήθεια και ενίσχυση των ικανοτήτων

      2.1.1.   Ιστορικό

      Ένα από τα χαρακτηριστικά που κάνουν το καθεστώς επαλήθευσης της CTBT να ξεχωρίζει μεταξύ των άλλων καθεστώτων μη διάδοσης και αφοπλισμού είναι η παροχή σε πραγματικό χρόνο πληροφοριών σχετικών με τη συμμόρφωση κατευθείαν στα κράτη που έχουν υπογράψει τη CTBT. Επιπροσθέτως του πρωταρχικού στόχου της επαλήθευσης του συστήματος παρακολούθησης και επαλήθευσης της CTBT, οι τεχνολογίες και τα δεδομένα του IMS είναι ιδιαιτέρως χρήσιμα στις μη στρατιωτικές και κρατικές υπηρεσίες στο πλαίσιο των αναλύσεών τους των (παραδείγματος χάριν) σεισμών, ηφαιστειακών εκρήξεων, υποθαλάσσιων εκρήξεων, της αλλαγής του κλίματος και των τσουνάμι.
      Παρότι το ενδιαφέρον των αναπτυσσόμενων χωρών για τη δημιουργία εθνικών κέντρων δεδομένων (ΕΚΔ) έχει αυξηθεί σημαντικά κατά τα τελευταία έτη —με αύξηση κατά 36 περίπου συνδρομητών του IDC από το 2008— πολλές αναπτυσσόμενες χώρες δεν έχουν ακόμα πλήρη πρόσβαση στο σύστημα παρακολούθησης και επαλήθευσης της CTBT.
      Ως εκ τούτου, η προπαρασκευαστική επιτροπή καταβάλει πρόσθετες προσπάθειες για να αυξήσει τον αριθμό των εγκατεστημένων ΕΚΔ, τον αριθμό των υπογεγραμμένων προστατευμένων λογαριασμών και τον αριθμό των εγκεκριμένων χρηστών. Ειδικότερα, έχει δοθεί προσοχή στα εναπομείναντα 62 υπογράφοντα κράτη της CTBT που δεν έχουν ακόμα πρόσβαση στα δεδομένα του IMS και στα προϊόντα του IDC (25 στην Αφρική, 9 στη Λατινική Αμερική, 6 στη Μέση Ανατολή και στη Νότια Ασία, 12 στη Νοτιοανατολική Ασία, τον Ειρηνικό και την Άπω Ανατολή, 3 στην Ανατολική Ευρώπη και 7 στη Βόρεια Αμερική και στη Δυτική Ευρώπη). Οι εν λόγω προσπάθειες κατευθύνονται προς εκείνους που χρήζουν τεχνικής συνδρομής προκειμένου να ενισχύσουν την εκ μέρους τους χρήση των δεδομένων και των προϊόντων αυτών.
      Για τη διατήρηση των δραστηριοτήτων των ΕΚΔ, οι χώρες υποδοχής πρέπει να παρέχουν τους αναγκαίους πόρους για τη λειτουργία της εγκατάστασης. Η δέσμευση των χωρών υποδοχής θεωρείται προαπαιτούμενο για την επιτυχή έκβαση αυτού του σχεδίου.
      Το παρόν σχέδιο αποτελείται από τέσσερις συμπληρωματικές συνιστώσες που θα ενισχύσουν το πεδίο εφαρμογής και το εύρος των υφιστάμενων δυνατοτήτων της προπαρασκευαστικής επιτροπής για ενίσχυση ικανοτήτων. Το παρόν σχέδιο βασίζεται στο υφιστάμενο πλαίσιο παροχής εκπαίδευσης και εξοπλισμού για ενίσχυση ικανοτήτων στις αναπτυσσόμενες χώρες, περικλείοντας χώρες και περιοχές οι οποίες δεν έχουν ακόμα επωφεληθεί από τη στήριξη αυτή και διευρύνοντας το πεδίο εφαρμογής, για να περιληφθεί και εκπαίδευση για την παρακολούθηση των ραδιονουκλεϊδίων και τα ΠΜΜΑ. Θα αναπτυχθεί και θα προαχθεί λογισμικό για την επεξεργασία κυματόμορφων δεδομένων από σεισμικά και υδροακουστικά δεδομένα και δεδομένα υποήχων σε πραγματικό χρόνο. Ένα νέο πρόγραμμα υποτροφιών θα προωθήσει τη συνεργασία και ανταλλαγή γνώσεων μεταξύ κρατών, ενώ η επιστημονική έρευνα και συνεργασία θα στηρίζεται από το Κέντρο Αξιολόγησης Εικονικών Δεδομένων (ΚΑΕΔ).
      2.1.2.   Πεδίο εφαρμογής του σχεδίου

      Το παρόν σχέδιο απαρτίζεται από τις εξής τέσσερις συνιστώσες που θα εφαρμοστούν με ολοκληρωμένο τρόπο για την αλληλενίσχυσή τους:

                  1.

                  Συνιστώσα 1:
                  Ένταξη των υπογραφόντων κρατών της CTBT στην Ανατολική Ευρώπη, στη Λατινική Αμερική και Καραϊβική, στη Νοτιοανατολική Ασία, στον Ειρηνικό και στην Άπω Ανατολή, προκειμένου να καταστούν ικανά να συμμετάσχουν πλήρως και να συμβάλουν στην εφαρμογή του καθεστώτος επαλήθευσης της CTBT και αντίδρασης στις καταστροφές και τις επείγουσες καταστάσεις, καθώς και στην οικεία επιστημονική εξέλιξη.

                  2.

                  Συνιστώσα 2:
                  Εξέλιξη και προαγωγή της δέσμης λογισμικού Seiscomp 3 (SC3) για την επεξεργασία από τα ΕΚΔ κάθε τύπου κυματόμορφων δεδομένων σε πραγματικό χρόνο.

                  3.

                  Συνιστώσα 3:
                  Εξέλιξη και προαγωγή προγράμματος υποτροφιών για τη διεύρυνση της βάσης γνώσεων και της κατανόησης της προπαρασκευαστικής επιτροπής, χρησιμοποιώντας τη γνώση και εμπειρία που έχουν αποκομίσει το προσωπικό στα ΕΚΔ και οι χειριστές σταθμών, και συνδρομή στην προαγωγή της ανταλλαγής γνώσεων και συνεργασίας μεταξύ κρατών, όπου η ΠΤΓ ενεργεί ως συντονιστής.

                  4.

                  Συνιστώσα 4:
                  Στήριξη και προαγωγή του ΚΑΕΔ, το οποίο αποτελεί τη βάση επιστημονικής έρευνας και συνεργασίας με τη χρήση δεδομένων του IMS και προϊόντων του IDC.

            Συνιστώσα 1:
      Η συνιστώσα αυτή αποτελεί συνέχεια των προγραμμάτων τεχνικής συνδρομής της προπαρασκευαστικής επιτροπής και θα επεκτείνει την τεχνική συνδρομή σε άλλες χώρες στη Λατινική Αμερική και Καραϊβική και σε δύο άλλες περιοχές (Ανατολική Ευρώπη και Νοτιοανατολική Ασία, Ειρηνικό και Άπω Ανατολή).
      Η ΠΤΓ θα εντοπίζει και θα παρέχει τεχνικούς εμπειρογνώμονες ως συμβούλους οι οποίοι θα συντονίζουν όλες τις δραστηριότητές τους σε διαβούλευση με τη διαχείριση του IDC, καθώς και με την έγκρισή της. Η συνιστώσα αυτή θα περιλαμβάνει τα ακόλουθα τρία στοιχεία:

                  Στοιχείο 1: Συνολική αξιολόγηση: Θα διεξάγεται αξιολόγηση σε πιθανές χώρες υποδοχής, προκειμένου να εκτιμηθεί η ευαισθητοποίηση και η χρήση των δεδομένων και προϊόντων της ΠΤΓ. Αυτό θα συνεπάγεται αξιολόγηση και, κατά περίπτωση, επισκέψεις στις χώρες υποδοχής, προκειμένου να κατανοηθούν οι τρέχουσες ανάγκες και αντιλήψεις και να ενισχυθεί η ευαισθητοποίηση των δεδομένων και προϊόντων της ΠΤΓ, περιλαμβανομένης και της πιθανής χρήσης τους για μη στρατιωτικούς και επιστημονικούς σκοπούς. Ακόμη, θα καθιερωθούν επαφές με άλλα συναφή όργανα σε κάθε χώρα, τα οποία μπορούν να επωφεληθούν από τη χρήση δεδομένων και προϊόντων της ΠΤΓ. Θα διευκολυνθεί, κατά περίπτωση, η δικτύωση μεταξύ της εθνικής αρχής και συναφών οργάνων. Σε περιπτώσεις που υπάρχει ΕΚΔ, θα εκτιμάται το καθεστώς κάθε ΕΚΔ όσον αφορά προσωπικό και υποδομές (συμπεριλαμβανομένων των υποδομών για ηλεκτρονικούς υπολογιστές και διαδίκτυο), ώστε να καθορίζονται δραστηριότητες στις οποίες θα δίδεται προτεραιότητα. Για να διευκολύνεται ο βέλτιστος αντίκτυπος της συνιστώσας 2, θα δίνεται ιδιαίτερη προσοχή στην τρέχουσα διάδοση και χρήση του SC3.
                  Η ως άνω αξιολόγηση θα συμπληρώνεται, κατά περίπτωση, από περιφερειακά εργαστήρια. Τα εργαστήρια αυτά θα παρέχουν τη δυνατότητα να εξηγηθούν ο ρόλος και οι λειτουργίες των ΕΚΔ στο πλαίσιο της CTBT και να εκτιμηθεί το επίπεδο γνώσεων και αναγκών στις συμμετέχουσες χώρες.

                  Στοιχείο 2: Εκπαίδευση και τεχνική υποστήριξη: Θα διοργανώνονται τμήματα περιφερειακής κατάρτισης, στα οποία θα συναντώνται συμμετέχοντες από τους οργανισμούς που έχουν επιλεγεί στο στοιχείο 1. Σε αυτά τα τμήματα εκπαίδευσης θα παρέχονται τεχνικές οδηγίες σχετικά με τα δεδομένα και τα προϊόντα της ΠΤΓ. Κατά τη διάρκεια αυτών των εκπαιδευτικών τμημάτων, οι συμμετέχοντες θα εργάζονται σε λογισμικό της ΠΤΓ που έχει αναπτυχθεί για τα ΕΚΔ, το οποίο μπορεί να χρησιμοποιηθεί για την πρόσβαση σε δεδομένα και προϊόντα της ΠΤΓ και για την ανάλυσή τους.
                  Το πεδίο εφαρμογής θα επεκταθεί για να καλύπτει τις τεχνολογίες ως προς τα ραδιονουκλεΐδια και τα ΠΜΜΑ. Επιπροσθέτως, ορισμένες χώρες θα συμμετάσχουν στο πιλοτικό σχέδιο SC3 (όπως περιγράφεται στη συνιστώσα 2). Αυτά τα τμήματα θα αποτελέσουν επίσης μια ευκαιρία για την ενίσχυση της συνεργασίας μεταξύ του τεχνικού προσωπικού σε σχετικούς οργανισμούς της περιοχής.
                  Επακολούθως, θα παρασχεθεί εκτεταμένη τεχνική υποστήριξη σε επιλεγμένα ΕΚΔ για την αρωγή στην εφαρμογή των διδαγμάτων που έχουν αποκτηθεί από την περιφερειακή κατάρτιση σε συγκεκριμένα ΕΚΔ. Η υποστήριξη αυτή θα προσαρμόζεται, βάσει των αναγκών του ΕΚΔ, του συνόλου των δεξιοτήτων του προσωπικού του ΕΚΔ και λαμβανομένων υπόψη άλλων ιδιαιτεροτήτων (εφαρμογή πεδίων δεδομένων και προϊόντων, γλωσσών κ.λπ.). Οι συμμετέχοντες θα εγκαθιστούν και θα διαμορφώνουν λογισμικό του ΕΚΔ με τη συνδρομή του τεχνικού εμπειρογνώμονα και θα συστήνουν μια συνήθη πρόσκτηση δεδομένων, επεξεργασία, ανάλυση και καθεστώς υποβολής εκθέσεων σύμφωνα με τις ανάγκες της εθνικής αρχής. Επιπλέον, θα διατεθεί σε ορισμένες χώρες, βάσει των εκτιμημένων αναγκών τους, βασικός εξοπλισμός ΕΚΔ, μεταξύ του οποίου και υλισμικό πληροφορικής και περιφερειακές συσκευές. Όταν παρέχεται εξοπλισμός, ο τεχνικός εμπειρογνώμονας θα παρέχει επίσης εκπαίδευση ως προς την εγκατάσταση, τη συντήρηση και τη λειτουργία του εν λόγω εξοπλισμού.

                  Στοιχείο 3: Επόμενες ενέργειες: Προς εμπέδωση των δεξιοτήτων που απέκτησαν και/ή προς συμπλήρωση των υφιστάμενων κενών, θα υπάρχουν και άλλες επισκέψεις στις χώρες υποδοχής, για να εκτιμηθεί ο τρόπος με τον οποίο οι συμμετέχοντες αξιοποιούν όσα έμαθαν στα τμήματα κατάρτισης του στοιχείου 2. Στόχος αυτών των επακόλουθων επισκέψεων είναι να διασφαλιστεί ότι το τοπικό τεχνικό προσωπικό μπορεί να χρησιμοποιεί στα συνήθη καθήκοντά του δεδομένα και προϊόντα της ΠΤΓ.
                  Οι επισκέψεις θα προσαρμόζονται, βάσει των τοπικών αναγκών και δεξιοτήτων, με ταυτόχρονη επιδίωξη της βιωσιμότητας, ώστε να συνεχίζονται οι δραστηριότητες ακόμη και μετά την ολοκλήρωση του παρόντος σχεδίου. Μια τελική συνεκτική έκθεση για κάθε χώρα υποδοχής θα αποτελεί τη βάση για περαιτέρω επακόλουθες δραστηριότητες σε κάθε χώρα.

            Όπως και στην απόφαση 2010/461/ΚΕΠΠΑ, το παρόν σχέδιο θα συνεπάγεται την παροχή κατάρτισης στο πλαίσιο ομάδων στην περιοχή για την επεξεργασία δεδομένων του IMS και την ανάλυση των προϊόντων του IDC, καθώς και την παροχή βασικού εξοπλισμού, εφόσον απαιτείται. Εάν είναι εφικτό, θα προβλεφθούν στοχοθετημένες δραστηριότητες κατάρτισης και δημιουργίας ικανοτήτων προς όφελος των χωρών υποδοχής, στις οποίες έχουν αναγνωριστεί και έχουν εκτιμηθεί ειδικές ανάγκες όσον αφορά τη δημιουργία ΕΚΔ και υπογεγραμμένων προστατευμένων λογαριασμών, καθώς και μη στρατιωτικά και επιστημονικά πλεονεκτήματα.
      Όλες οι δραστηριότητες στις χώρες υποδοχής θα πραγματοποιούνται σε στενή συνεργασία και με την υποστήριξη της ΠΤΓ, ώστε να εξασφαλίζεται η αποτελεσματικότητα και η βιωσιμότητα των προσπαθειών κατάρτισης και δημιουργίας ικανοτήτων που αναλαμβάνονται στο πλαίσιο του παρόντος σχεδίου. Επιπλέον, αυτό θα εξασφαλίζει την κατάλληλη εναρμόνιση προς τις δραστηριότητες που αναλαμβάνονται στο πλαίσιο προηγούμενων αποφάσεων/κοινών δράσεων του Συμβουλίου και στο πλαίσιο της εντολής της προπαρασκευαστικής επιτροπής.
      Κατά την εφαρμογή των προαναφερθέντων κριτηρίων, η ΠΤΓ προβλέπει δραστηριότητες σε όσο το δυνατόν περισσότερα από τα ακόλουθα κράτη, με την προϋπόθεση μιας προηγούμενης εκτίμησης σκοπιμότητας από την ΠΤΓ, λαμβανομένων υπόψη των τοπικών συνθηκών που θα επικρατούν τη συγκεκριμένη στιγμή:

                  i)

                  στη Λατινική Αμερική και την Καραϊβική: τα κράτη που απαριθμούνται, αλλά δεν έχουν επιλεγεί για την κοινή δράση 2010/461/CFSP (Αντίγκουα και Μπαρμπούντα, Μπαρμπάντος, Μπαχάμες, Μπελίζε, Βολιβία, Κόστα Ρίκα, Δομινικανή Δημοκρατία, Ισημερινός, Ελ Σαλβαδόρ, Γρενάδα, Γουατεμάλα, Γουιάνα, Αϊτή, Ονδούρα, Τζαμάικα, Παναμάς, Παραγουάη, Σουρινάμ και Ουρουγουάη), καθώς και Βραζιλία, Χιλή, Κολομβία, Κούβα, Δομινικανή Δημοκρατία, Μεξικό, Νικαράγουα, Περού, Αγία Λουκία, Άγιος Βικέντιος και Γρεναδίνες, Τρινιδάδ και Τομπάγκο και Βενεζουέλα·

                  ii)

                  στην Ανατολική Ευρώπη: Αλβανία, Αρμενία, Αζερμπαϊτζάν, Λευκορωσία, Βοσνία-Ερζεγοβίνη, Βουλγαρία, Κροατία, Εσθονία, Γεωργία, Ουγγαρία, Λεττονία, Λιθουανία, Μαυροβούνιο, Πολωνία, Δημοκρατία της Μολδαβίας, Ρουμανία, Σερβία, Σλοβακία και πρώην Γιουγκοσλαβική Δημοκρατία της Μακεδονίας·

                  iii)

                  στη Νοτιοανατολική Ασία, τον Ειρηνικό και την Άπω Ανατολή: Σουλτανάτο του Μπρουνέι, Καμπότζη, Νήσοι Κουκ, Φίτζι, Κιριμπάτι, Λαϊκή Δημοκρατία του Λάος, Νήσοι Μάρσαλ, Ομόσπονδες Πολιτείες της Μικρονησίας, Μογγολία, Μιανμάρ, Ναούρου, Νιούε, Παλάου, Παπουασία-Νέα Γουινέα, Φιλιππίνες, Σαμόα, Σιγκαπούρη, Νήσοι Σολομώντος, Ταϊλάνδη, Τιμόρ-Λέστε, Τόνγκα, Βανουάτου και Βιετνάμ.

            Συνιστώσα 2: Δέσμη λογισμικού SC3
      Η παρούσα συνιστώσα παρέχει φιλική προς το χρήστη, ανοιχτή, ολοκληρωμένη πλατφόρμα που χρησιμοποιεί το SC3, ένα ήδη ευρέως διαδεδομένο λογισμικό στη σεισμολογία και στην έγκαιρη προειδοποίηση των τσουνάμι σε περιπτώσεις καταστροφών και επείγουσας αντίδρασης, μαζί με επιμέρους λογισμικό για τη φασματική επεξεργασία (PMCC, Fk) και διαδραστικά μέσα επισκόπησης (geotool, Jade). Το λογισμικό αυτό καλύπτει τις ανάγκες των ΕΚΔ όσον αφορά την αυτόματη λήψη και επεξεργασία κυματόμορφων δεδομένων, φασματικής επεξεργασίας, αυτόματης εκπόνησης δελτίου συμβάντων και διαδραστικής επισκόπησης δεδομένων.
      Όσον αφορά την ανάπτυξη ικανοτήτων, υφίσταται ήδη μια ευρεία κοινότητα χρηστών του SC3 μεταξύ των ΕΚΔ και άλλων οργανισμών. Η ολοκληρωμένη πλατφόρμα, εφόσον εφαρμοστεί σε μεγάλο βαθμό, θα ελκύσει την κοινότητα των αναδυόμενων ΕΚΔ και θα επιταχύνει την ικανότητα ανάπτυξης μεταξύ τους. Επιπλέον, το SC3 επιτρέπει την απρόσκοπτη ανταλλαγή δεδομένων μεταξύ ΕΚΔ. Ο μορφότυπος χρησιμοποιείται ευρέως από τη διεθνή κοινότητα και η χρήση της μεταξύ ΕΚΔ και του IDC θα ενισχύσει σε μεγάλο βαθμό και θα απλοποιήσει την ανταλλαγή δεδομένων και μάλιστα σε πραγματικό χρόνο (που δεν ισχύει τώρα καθόσον τα ΕΚΔ είναι απομονωμένα).
      Έχει αναφερθεί πλειστάκις ότι υφίσταται στενή σχέση μεταξύ ενός ενεργού ΕΚΔ και σταθμών που λειτουργούν αποτελεσματικά. Ως εκ τούτου, η ανάπτυξη της δέσμης λογισμικού SC3 θα πρέπει να βοηθήσει σημαντικά στη στήριξη των επικουρικών σεισμογραφικών σταθμών. Μακροπρόθεσμα, η εφαρμογή του SC3 θα επιτρέψει στα αναπτυσσόμενα ΕΚΔ να χρησιμοποιούν αποτελεσματικά τα οικεία δεδομένα του σταθμού και να παρατηρούν την επιχειρησιακή κατάσταση σε μόνιμη βάση.
      Η παρούσα συνιστώσα εστιάζεται στην εξέλιξη και εφαρμογή του λογισμικού, περιλαμβανομένης της ανάπτυξης και εκπαίδευσης.
      Θα επιλεγούν ορισμένες πιλοτικές χώρες οι οποίες διαθέτουν οργανισμούς που έχουν αποδείξει την επάρκειά τους ως προς τις τεχνικές ικανότητες και το ενδιαφέρον τους για συμμετοχή, για την ανάπτυξη και εκπαίδευση όσον αφορά την εναρκτήρια φάση του σχεδίου (π.χ. στην Αφρική, στην Ανατολική Ευρώπη, στη Λατινική Αμερική, στη Νοτιοανατολική Ασία, στον Ειρηνικό και στην Άπω Ανατολή).
      Συνιστώσα 3: Πρόγραμμα υποτροφιών
      Στόχοι του προγράμματος υποτροφιών είναι η προαγωγή της επόμενης γενιάς επιστημονικών ταλέντων στον τομέα της παρακολούθησης των πυρηνικών εκρήξεων, στη στήριξη των εθνικών τους οργανισμών και, ταυτόχρονα, στην αντιμετώπιση των αναγκών της επιστημονικής έρευνας που είναι σημαντικές για τη βελτίωση των υφιστάμενων ικανοτήτων επαλήθευσης και εφαρμογών της CTBT όσον αφορά τον μετριασμό των καταστροφών και τις γεωεπιστήμες.
      Στην αρχική φάση του προγράμματος υποτροφιών θα εντοπιστούν πιθανοί εταίροι για την υποδοχή των επισκεπτών υποτρόφων. Η ΠΤΓ θα το πράξει αναγγέλλοντας το πρόγραμμα υποτροφιών και καλώντας τα ΕΚΔ, τα πανεπιστήμια και άλλους πιθανούς εταίρους να εντοπίσουν τομείς αρμοδιότητας που μπορούν να προσφέρουν στους υπότροφους. Οι οργανισμοί που έχουν ωφεληθεί προηγουμένως από την κοινή δράση 2008/588/ΚΕΠΠΑ και την απόφαση 2010/461/ΚΕΠΠΑ, καθώς και από άλλες δραστηριότητες IMS/IDC, όπως τεχνικές συνεδριάσεις, συνεδριάσεις εμπειρογνωμόνων και εργαστήρια, και οι οποίοι έχουν αναπτύξει εμπειρογνωμοσύνη θα ενθαρρυνθούν να θέσουν υποψηφιότητα ως οργανισμοί υποδοχής.
      Οι ευκαιρίες υποτροφίας θα κοινοποιούνται από την ΠΤΓ, περιλαμβανομένων και των τομέων αρμοδιότητας που στηρίζονται από τους οργανισμούς υποδοχής. Θα ζητείται από τους υποψηφίους, στις αιτήσεις τους, να περιγράφουν το σχέδιό τους και τον τρόπο με τον οποίο έρχεται σε διεπαφή με τις αναγγελθείσες αρμοδιότητες. Η ΠΤΓ θα εκτιμά και θα επιλέγει τους υποψηφίους και τις προτάσεις, πιθανόν με τροποποιήσεις αναλόγως των αναγκών της ΠΤΓ. Έκαστος υπότροφος θα υποβάλλει τακτικές εκθέσεις στην ΠΤΓ ως προς τα επιτεύγματα και την ανάδραση. Οι συνεδριάσεις των εμπειρογνωμόνων, η «Διάσκεψη του 2013 για την επιστήμη, την τεχνολογία και την καινοτομία της CΤΒΤΟ» και παρόμοιες συγκεντρώσεις θα χρησιμοποιούνται για την προαγωγή του παρόντος σχεδίου, την αναζήτηση συμμετοχών και την προσφορά χώρων διεξαγωγής για να επιδεικνύουν τα αποτελέσματά τους οι υπότροφοι. Το παρόν σχέδιο αποσκοπεί στη μόχλευση εξωτερικής εμπειρογνωμοσύνης ως πολλαπλασιαστή δυνάμεων, έχοντας κατά νου το διαθέσιμο προσωπικό της ΠΓΤ.
      Συνιστώσα 4: ΚΑΕΔ
      H βάση ανάπτυξης του ΚΑΕΔ (υλισμικό και λογισμικό) παρέχει μια πλατφόρμα για την επιστημονική ανταλλαγή παρέχοντας πρόσβαση σε ένα ευρύ αρχείο παραμετρικών, κυματόμορφων και ραδιονουκλεϊδικών δεδομένων στους ερευνητές που εργάζονται για τη βελτίωση της διαδικασίας στο IDC. Το ΚΑΕΔ επίσης παρέχει πρόσβαση σε λογισμικό και πρόσβαση σε μορφές δοκιμών των διαύλων επεξεργασίας για τη δυνατότητα προσθήκης και δοκιμής εναλλακτικών αρθρωτών στοιχείων.
      Ειδικότερα, το SC3 θα εφαρμοστεί στο ΚΑΕΔ κατά τη φάση ανάπτυξης και δοκιμής του. Το ΚΑΕΔ παρέχει επίσης πλατφόρμα για την ενσωμάτωση πρόσθετων δεδομένων στα δεδομένα του IMS για τη διερεύνηση βελτιώσεων που προκύπτουν από την προσθήκη αυτή. Θα δοθεί ιδιαίτερη έμφαση στη διάθεση του ΚΑΕΔ σε υποτρόφους που θα επιλεγούν σύμφωνα προς τη συνιστώσα 3, όπως απαιτείται.
      Η χρηματοδότηση θα χρησιμοποιηθεί για τη χρήση υπηρεσιών εμπειρογνωμόνων που θα παρέχουν συνδρομή στους ερευνητές που χρησιμοποιούν το ΚΑΕΔ και για να διασφαλιστεί ότι το σύστημα λειτουργεί επαρκώς.
      2.1.3.   Οφέλη και αποτέλεσμα

      Περισσότερες αναπτυσσόμενες χώρες θα μπορέσουν να εκπληρώσουν τις υποχρεώσεις τους ως προς την επαλήθευση δυνάμει της CTBT και να χρησιμοποιήσουν τα δεδομένα του IMS και τα προϊόντα του IDC. Η τεχνική συνδρομή και εκπαίδευση θα επεκταθούν σε περισσότερες χώρες της Λατινικής Αμερικής και της Καραϊβικής και σε δύο άλλες περιοχές (Ανατολική Ευρώπη και Νοτιοανατολική Ασία, Ειρηνικό και Άπω Ανατολή).
      Το πεδίο εφαρμογής των εφαρμογών δεδομένων για τη δημιουργία ικανοτήτων θα διευρυνθεί με την ανάπτυξη και προαγωγή μιας ολοκληρωμένης πλατφόρμας λογισμικού που θα βασίζεται στο SC3. Το εν λόγω λογισμικό θα επεκταθεί στην επεξεργασία υδροακουστικών δεδομένων και δεδομένων υποήχων. Καθόσον το SC3 χρησιμοποιείται ήδη ευρέως και διευκολύνει την ανταλλαγή δεδομένων, θα αποτελέσει το όχημα για να προσεγγιστούν περισσότερα ΕΚΔ και άλλοι οργανισμοί από ό,τι πριν.
      Θα ξεκινήσει πρόγραμμα υποτροφιών για την επόμενη γενιά επιστημονικών ταλέντων στην παρακολούθηση πυρηνικών εκρήξεων, για να στηριχτούν οι εθνικοί τους οργανισμοί και ταυτόχρονα για να αντιμετωπιστούν ιο ανάγκες της επιστημονικής έρευνας που είναι ζωτικής σημασίας για την επαλήθευση της CTBT, καθώς και για μη στρατιωτικές και επιστημονικές εφαρμογές.
      Η πλατφόρμα ΚΑΕΔ, η οποία παρέχει πλατφόρμα για επιστημονική ανταλλαγή, θα διατηρηθεί και θα επεκταθεί ώστε να περιλάβει την πλατφόρμα του SC3.
      2.2.   Σχέδιο 2: Ανάπτυξη ικανοτήτων για τις μελλοντικές γενιές των εμπειρογνωμόνων της CTBT - Πρωτοβουλία ανάπτυξης ικανοτήτων (ΠΑΙ)

      2.2.1.   Ιστορικό

      Η ΠΑΙ, που συστάθηκε το 2010, αποτελεί βασικό τμήμα των δραστηριοτήτων εκπαίδευσης και κατάρτισης της προπαρασκευαστικής επιτροπής που αποσκοπούν στη δημιουργία και διατήρηση των αναγκαίων ικανοτήτων στο πλαίσιο των τεχνικών, επαγγελματικών, νομικών και πολιτικών πτυχών της CTBT και του καθεστώτος της επαλήθευσης. Βασίζεται στην αναγνώριση ότι η έναρξη ισχύος και η καθολική ισχύς της CTBT και η ενίσχυση του καθεστώτος επαλήθευσης εξαρτώνται από την ενεργό και συνειδητή συμμετοχή μελλοντικών γενιών πολιτικών, νομικών και τεχνικών εμπειρογνωμόνων, ειδικότερα από τον αναπτυσσόμενο κόσμο.
      2.2.2.   Πεδίο εφαρμογής του σχεδίου

      Ενόψει της συνεχιζόμενης καθυστέρησης της έναρξης ισχύος της CTBT, είναι ζωτικής σημασίας η διατήρηση τόσο της πολιτικής στήριξης όσο και της τεχνικής εμπειρογνωμοσύνης σε όλες τις πτυχές της CTBT. Επεκτείνοντας το κέντρο εμπειρογνωμοσύνης και πέραν των παραδοσιακών φορέων, η ΠΑΙ θα πολλαπλασιάσει τις ευκαιρίες προκειμένου η ευρύτερη κοινότητα να συμμετάσχει στην ενίσχυση και αποτελεσματική εφαρμογή του καθεστώτος επαλήθευσης της CTBT που έχει καθοριστεί πολυμερώς.
      Το σχέδιο αποτελείται από τρεις συνιστώσες:

                  1.

                  Συνιστώσα 1:
                  Συμμετοχή στα σεμινάρια «Εκπαίδευση των εκπαιδευτών» το 2013 και 2014.

                  2.

                  Συνιστώσα 2:
                  Συμμετοχή εμπειρογνωμόνων από αναπτυσσόμενες χώρες σε εκπαιδευτικά μαθήματα της ΠΑΙ και στήριξη κοινών ερευνητικών προγραμμάτων.

                  3.

                  Συνιστώσα 3:
                  Διεύρυνση της πλατφόρμας ηλεκτρονικής μάθησης και των εκπαιδευτικών εργαλείων των πολυμέσων της ΠΑΙ.

            Συνιστώσα 1: Συμμετοχή στα σεμινάρια «Εκπαίδευση των εκπαιδευτών» το 2013 και 2014
      Μέσω των σεμιναρίων «Εκπαίδευση των εκπαιδευτών», η προπαρασκευαστική επιτροπή θα παράσχει μεθοδολογικές κατευθύνσεις για τους ακαδημαϊκούς και τα ερευνητικά ιδρύματα που συμμετέχουν στα οικεία πεδία της CTBT, ενισχύοντας έτσι την ευαισθητοποίηση και την κατανόηση της CTBT από την ακαδημαϊκή κοινότητα και τους υπευθύνους χάραξης πολιτικής. Η χρηματοδότηση θα συμβάλει στη συμμετοχή αντιπροσώπων από τον ακαδημαϊκό χώρο και από ερευνητικά ιδρύματα —με έμφαση σε πανεπιστήμια και ερευνητικά ιδρύματα στην Ευρώπη και στον αναπτυσσόμενο κόσμο— που θα διδάξουν και θα παράσχουν εκπαιδευτικά προγράμματα για τη CTBT, ειδικότερα ως προς τις επιστημονικές και τεχνικές πτυχές της.
      Τα σεμινάρια, που θα διεξαχθούν το 2013 και το 2014, θα υποδεχθούν καθηγητές και ερευνητές από όλες τις γωνιές του πλανήτη, μεταξύ των οποίων και από κράτη που απαριθμούνται στο παράρτημα 2 της CTBT, οι οποίοι θα παρουσιάσουν τις βέλτιστες πρακτικές για την εκπαίδευση θεμάτων που συνδέονται με τη CTBT και θα εκπαιδευτούν σχετικά με ποιο τρόπο θα ενσωματώσουν υλικό της ΠΑΙ στα μαθήματά τους. Τα σεμινάρια θα διερευνήσουν επίσης τρόπους ενίσχυσης του αριθμού των ερευνητικών σχεδίων που συνδέονται με τη CTBT εντός των στοχευμένων πανεπιστημίων και θα ενθαρρύνουν τους συμμετέχοντες να ορίζουν φοιτητές που θα συμμετέχουν στα μαθήματα ΠΑΙ.
      Συνιστώσα 2: Συμμετοχή εμπειρογνωμόνων από αναπτυσσόμενες χώρες σε εκπαιδευτικά μαθήματα της ΠΑΙ και στήριξη κοινών ερευνητικών προγραμμάτων
      —   Συμμετοχή σε εκπαιδευτικά μαθήματα της ΠΑΙ
      Ακολουθώντας τη μεγάλη επιτυχία του μαθήματος εμβάθυνσης του 2011 ως προς την επιστήμη, που εκπαίδευσε μεγάλο αριθμό ατόμων, μεταξύ των οποίων και χειριστές σταθμού, αναλυτές ΕΚΔ, διπλωμάτες, φοιτητές και μέλη της κοινωνίας των πολιτών, η προπαρασκευαστική επιτροπή θα συνεχίσει να παρέχει ετήσια επιστημονικά μαθήματα για τη CTBT. Η προπαρασκευαστική επιτροπή θα συγκαλέσει τον Νοέμβριο του 2012 δεκαπενθήμερο εντατικό μάθημα βασισμένο στην επιστήμη και την τεχνολογία και ένα παρόμοιο μάθημα στα τέλη του 2013. Τα μαθήματα αυτά θα παρασχεθούν στη Βιέννη και θα χρησιμοποιούν ένα ειδικά σχεδιασμένο επιγραμμικό εκπαιδευτικό περιβάλλον, όπου θα περιλαμβάνονται παραδόσεις σε απευθείας μετάδοση για όσους συμμετέχουν από όλα τα μέρη του πλανήτη.
      Η χρηματοδότηση θα συμβάλει στη συμμετοχή περίπου 15 εμπειρογνωμόνων ανά έτος - με έμφαση στις γυναίκες και τις αναπτυσσόμενες χώρες - σε μαθήματα επιστημονικής και τεχνικής κατάρτισης της ΠΑΙ.
      —   Κοινά ερευνητικά προγράμματα
      Η χρηματοδότηση θα συμβάλει στη στήριξη κοινών ερευνητικών προγραμμάτων για το καθεστώς επαλήθευσης της CTBT, μέσα από ερευνητικές υποτροφίες που θα βασίζονται στην αξιοκρατία προς διδακτορικούς και μεταδιδακτορικούς υποψηφίους από την Ευρώπη και τις αναπτυσσόμενες χώρες. Η έρευνα αυτή θα συνδέεται με υφιστάμενα σχέδια της προπαρασκευαστικής επιτροπής.
      Συνιστώσα 3: Διεύρυνση της πλατφόρμας ηλεκτρονικής μάθησης και των εκπαιδευτικών εργαλείων των πολυμέσων της ΠΑΙ
      —   Τεχνική ανάπτυξη της πλατφόρμας ηλεκτρονικής μάθησης:
      Η χρηματοδότηση θα συμβάλει στην περαιτέρω ενίσχυση της πλατφόρμας ηλεκτρονικής μάθησης, καθώς και στον σχεδιασμό και την ανάπτυξη πρόσθετων εργαλείων πολυμέσων που θα συμβάλουν στους στόχους της ΠΑΙ - περιλαμβανομένων και εκτελεστικών στρατηγικών για την αύξηση της διαθεσιμότητας των πόρων της ΠΑΙ στον αναπτυσσόμενο κόσμο. Ειδικότερα, ο σύμβουλος θα αναζητήσει ευκαιρίες για περαιτέρω ενίσχυση των πόρων της ΠΑΙ για κινητές πλατφόρμες εκμάθησης και άλλα πρόσθετα εκπαιδευτικά εργαλεία πολυμέσων και υλικά προαγωγής.
      —   Δημιουργία περιεχομένου για πόρους της ΠΑΙ
      Η χρηματοδότηση θα συμβάλει στην ανάπτυξη περιεχομένου κατάρτισης και εκπαίδευσης της ΠΑΙ που θα χρησιμοποιηθεί για να εμπλουτίσει την πλατφόρμα της ηλεκτρονικής μάθησης και για τη δημιουργία άλλων εργαλείων πολυμέσων της ΠΑΙ. Η προσέγγιση αυτή θα επικεντρωθεί επίσης στην ενσωμάτωση υλικών της ΠΑΙ στα νέα μέσα και στη χρήση μαζικών κοινωνικών δικτύων για την προαγωγή της CTBT και του καθεστώτος της επαλήθευσης.
      2.2.3.   Οφέλη και αποτέλεσμα

      Η εμπειρία της ΠΑΙ απέδειξε ότι με σχετικά πολύ μικρή επένδυση, συνδυασμένη με στρατηγική θεώρηση, μπορούν να επιτευχθούν μέγιστα οφέλη για την Ένωση. Με μια υποδομή της ΠΑΙ που έχει ήδη εδραιωθεί και την προσέγγιση να έχει θεσμοποιηθεί στο πλαίσιο των εργασιών της προπαρασκευαστικής επιτροπής, η πρόσθετη χρηματοδότηση θα επιτρέψει στην προπαρασκευαστική επιτροπή να ενισχύσει περαιτέρω τα διεξαγόμενα σχέδια και να αναπτύξει περισσότερο καινοτόμους τρόπους παροχής κατάρτισης και εκπαίδευσης σε θέματα που αφορούν τη CTBT σε όσο το δυνατόν ευρύτερη στοχευόμενη ομάδα.
      Η πρωτοβουλία αυτή προωθεί επίσης δράσεις που περιγράφονται στη στρατηγική της ΕΕ κατά της διάδοσης όπλων μαζικής καταστροφής (ΟΜΚ). Ειδικότερα, οι δραστηριότητες μαθημάτων και εκπαίδευσης της ΠΑΙ τονώνουν τις προσπάθειες για ανάπτυξη και διατήρηση του πολυμερούς συστήματος ως του ακρογωνιαίου λίθου για αποτελεσματική στρατηγική μη διάδοσης ΟΜΚ, μέσω της ανάπτυξης ικανοτήτων στον νομικό, πολιτικό, επιστημονικό και τεχνικό τομέα. Επιπλέον, η συμμετοχή σε μια ευρύτερη κοινότητα συμφεροντούχων στη διεθνή κοινότητα όσον αφορά θέματα της CTBT αυξάνει την ευαισθητοποίηση ως προς τη CTBT και προάγει τις προσπάθειες για επίτευξη της καθολικής της ισχύος και της έναρξης ισχύος της.
      2.3.   Σχέδιο 3: Ενίσχυση του προτύπου μεταφοράς μέσω της ατμόσφαιρας (ΠΜΜΑ)

      2.3.1.   Ιστορικό

      Το ΠΜΜΑ που ανέπτυξε και χρησιμοποιεί η προπαρασκευαστική επιτροπή έχει αποδείξει τη σημαντική του χρησιμότητα σε μη στρατιωτικές εφαρμογές, για παράδειγμα παρέχοντας προβλέψεις ως προς τη διασπορά ραδιονουκλεϊδίων που εξέπεμπε ο πυρηνικός σταθμός του Dai-ichi το 2011.
      Το ισχύον σύστημα του ΠΜΜΑ έχει πλέον επιτύχει ένα βαθμό ωριμότητας και οποιαδήποτε περαιτέρω ενίσχυση απαιτεί επενδύσεις σε υπολογιστικούς πόρους και εμπειρογνωμοσύνη. Ως εκ τούτου, σημειώθηκε με πολύ μεγάλο ενδιαφέρον η εθελοντική συμβολή της Ιαπωνίας για τη στήριξη της πρόσκτησης του νέου υλικού του ΠΜΜΑ που θα υποδεχθεί το μελλοντικό σύστημα του ΠΜΜΑ. Για να δοθεί βοήθεια στην προπαρασκευαστική επιτροπή στην επιτάχυνση της διαδικασίας αποκομιδής οφέλους από την πρόσθετη υπολογιστική δύναμη, το παρόν σχέδιο θα επιτρέψει στην προπαρασκευαστική επιτροπή να χρησιμοποιήσει υπηρεσίες εμπειρογνωμόνων του ΠΜΜΑ για να συμπληρώσει το περιορισμένο προσωπικό της ομάδας του ΠΜΜΑ στο IDC («εμπειρογνώμονες ΠΜΜΑ»).
      2.3.2.   Πεδίο εφαρμογής του σχεδίου

      Οι εμπειρογνώμονες ΠΜΜΑ επικεντρώνονται στην ενίσχυση των ικανοτήτων του ΠΜΜΑ. Τα καθήκοντα που ανατίθενται στους εμπειρογνώμονες ΠΜΜΑ θα επικεντρώνονται στον τρόπο αποτελεσματικής χρήσης της πρόσθετης υπολογιστικής δύναμης που χρηματοδοτείται από την ιαπωνική συνδρομή, ώστε να διασφαλιστεί η ακριβέστερη μοντελοποίηση της διασποράς ραδιονουκλεϊδίων σε ειδικές περιπτώσεις. Τα καθήκοντα αυτά ευθυγραμμίζονται με την αποστολή της προπαρασκευαστικής επιτροπής.
      Τα καθήκοντα περιλαμβάνουν, χωρίς να περιορίζονται σε αυτά, τα ακόλουθα:

                  α)

                  πρόσκτηση των υψηλής ποιότητας μετεωρολογικών πεδίων υψηλής ευκρίνειας σε συνεργασία με τον Παγκόσμιο Μετεωρολογικό Οργανισμό (ΠΜΟ) και τα εξειδικευμένα ιδρύματα των κρατών μελών του·

                  β)

                  ενίσχυση των στοιχείων των σχετικών με τα ραδιονουκλεΐδια και προσδιορισμό βέλτιστης διάταξης προτύπου ή προτύπων μεταφοράς μέσω της ατμόσφαιρας·

                  γ)

                  εντοπισμό των αναγκών ως προς την υποστήριξη του ΠΜΜΑ σε μη στρατιωτικές εφαρμογές μέσω διαδράσεων με εξωτερικούς εμπειρογνώμονες, περιλαμβανομένης της συνεργασίας με τον Διεθνή Οργανισμό Ατομικής Ενέργειας (ΔΟΑΕ)·

                  δ)

                  ενσωμάτωση των εξελίξεων αυτών στην ενίσχυση της στήριξης του ΠΜΜΑ προς δράσεις της CTBT.

            Ως εκ τούτου, οι εμπειρογνώμονες της ΠΜΜΑ πρέπει να έχουν ισχυρό υπόβαθρο γνώσεων στην κατανόηση των ατμοσφαιρικών διαδικασιών και του φαινομένου της μεταφοράς των ραδιονουκλεϊδίων ειδικότερα, μεγάλη εμπειρία της ψηφιακής πρόβλεψης και διασποράς του καιρού, τεχνικές ικανότητες κωδικοποίησης και καταγραφής, καθώς και διαπροσωπικές ικανότητες για την απρόσκοπτη και ενισχυμένη συνεργασία μεταξύ της CΤΒΤΟ, του ΠΜΟ, του ΔΟΑΕ και της διυπηρεσιακής επιτροπής ανταπόκρισης σε πυρηνικά περιστατικά έκτακτης ανάγκης (IACRNE).
      2.3.3.   Οφέλη και αποτέλεσμα

      Αποτέλεσμα του σχεδίου αυτού είναι η πρωτοποριακή ικανότητα του ΠΜΜΑ να στηρίζει τόσο την αποστολή της προπαρασκευαστικής επιτροπής, όσο και τις κατάλληλες μη στρατιωτικές εφαρμογές. Διευκολύνει επίσης τον καλύτερο συντονισμό των πόρων του ΠΜΜΑ μεταξύ διεθνών οργανισμών και διευκολύνει την επικοινωνία και την ανταλλαγή πληροφοριών.
      2.4.   Σχέδιο 4: Χαρακτηρισμός και μετριασμός του ραδιενεργού ξένου

      2.4.1.   Ιστορικό

      Το ραδιενεργό ξένο αποτελεί βασικό δείκτη προκειμένου να καθοριστεί εάν έχει πραγματοποιηθεί πυρηνική έκρηξη. Τα προηγούμενα 10 με 15 έτη, οι τεχνολογίες μέτρησης του IMS έχουν βελτιωθεί σημαντικά. Η ευαισθησία του δικτύου ευγενών αερίων του IMS επηρεάζεται, ως εκ τούτου, όλο και περισσότερο από το παγκόσμιο ραδιενεργό ξένο που εκπέμπεται από μη στρατιωτικές πυρηνικές εφαρμογές (όπως εγκαταστάσεις παραγωγής ιατρικών ραδιοϊσοτόπων). Το παρόν σχέδιο βασίζεται στις δράσεις που στηρίζονται μέσα από την κοινή δράση 2008/588/ΚΕΠΠΑ.
      2.4.2.   Πεδίο εφαρμογής του σχεδίου

      Το παρόν σχέδιο αποτελείται από δύο συνιστώσες:

                  1.

                  Συνιστώσα 1: Χαρακτηρισμός της προέλευσης του ραδιενεργού ξένου.

                  2.

                  Συνιστώσα 2: Μετριασμός του ραδιενεργού ξένου.

            Συνιστώσα 1:
      Η προπαρασκευαστική επιτροπή μετρά το ραδιενεργό ξένο στο περιβάλλον με ιδιαίτερα ευαίσθητα συστήματα, ως ένα σημαντικό τμήμα του καθεστώτος επαλήθευσης της CTBT. Με τη συνδρομή της Ένωσης στο πλαίσιο της κοινής δράσης 2008/588/ΚΕΠΠΑ, η προπαρασκευαστική επιτροπή έχει αποκτήσει δύο μεταφερόμενα συστήματα μέτρησης των ραδιοϊσοτόπων 133Xe, 135Xe, 133mXe και 131mXe. Τα συστήματα θα χρησιμοποιηθούν για τη μέτρηση του υφιστάμενου ραδιενεργού ξένου στην Ινδονησία και στο Κουβέιτ. Προς τον σκοπό αυτό έχουν επιτευχθεί συμφωνίες συνεργασίας με ιδρύματα εταίρους (BATAN στην Ινδονησία και KISR στο Κουβέιτ).
      Καθόσον και οι δύο τοποθεσίες παρέχουν σημαντικές πληροφορίες ως προς τον χαρακτηρισμό της προέλευσης του παγκόσμιου ραδιενεργού ξένου, στόχος του παρόντος σχεδίου είναι, κατ’ αρχάς, η επέκταση των εκστρατειών μέτρησης στην Ινδονησία και στο Κουβέιτ κατά έξι έως δώδεκα μήνες. Η επέκταση των εκστρατειών μέτρησης θα επέτρεπε τον χαρακτηρισμό των εν λόγω δύο τοποθεσιών στο σύνολο του δωδεκάμηνου κύκλου, καλύπτοντας όλες τις εποχικές κλιματικές συνθήκες.
      Δεύτερον, μετά τη λήξη των εκστρατειών αυτών, η ΠΤΓ προτίθεται να πραγματοποιήσει πρόσθετες μετρήσεις σε περιοχές όπου η προέλευση του παγκόσμιου ραδιενεργού ξένου δεν είναι πλήρως γνωστή και οι επιπτώσεις του στο IMS είναι άγνωστες. Ο Περσικός Κόλπος και η Νότια Αμερική θεωρούνται οι προσεχείς τοποθεσίες.
      Για τη συνέχιση αυτών των εκστρατειών μέτρησης, απαιτείται χρηματοδότηση για την αποστολή των μεταφερόμενων μονάδων μέτρησης ευγενών αερίων σε νέες τοποθεσίες και για τη λειτουργία και των δύο συστημάτων για τουλάχιστον δώδεκα μήνες κατά προτίμηση σε κάθε τοποθεσία, συμπεριλαμβανομένης της τακτικής συντήρησης.
      Μετά από τις εν λόγω εκστρατείες μέτρησης, τα συστήματα θα διατεθούν προς χρήση από την ΠΤΓ για επακόλουθες μελέτες της προέλευσης του ραδιενεργού ξένου και/ή ως συστήματα για εκπαίδευση.
      Συνιστώσα 2:
      Η παρούσα συνιστώσα συνεπάγεται πιλοτική μελέτη που θα εξετάσει τις δυνατότητες απορρόφησης ισοτόπων ραδιενεργού ξένου από διάφορα υλικά και μεθόδους και θα αναπτύξει σύστημα διήθησης. Αποσκοπεί στη βελτίωση της ικανότητας εντοπισμού του IMS και της αξιοπιστίας και ποιότητας των δεδομένων του IDC.
      Η παρούσα συνιστώσα αποσκοπεί στην ανάπτυξη ενός μικρού μεγέθους ευέλικτου συστήματος, που θα μπορεί να αναπτύσσεται εύκολα σε διαφορετικά στάδια της διαδικασίας παρασκευής για να καθορίζεται η βέλτιστη τοποθεσία του συστήματος περιορισμού εντός του χώρου μιας εγκατάστασης. Η ικανότητα προσαρμογής του συστήματος περιορισμού θα διευκολύνει και την ανάπτυξη σε άλλες εγκαταστάσεις παραγωγής ισοτόπων.
      Ενώ προηγούμενες δραστηριότητες που στήριζε η Ένωση έχουν επιτρέψει την καταγραφή του ζητήματος των εκπομπών ευγενών αερίων, η παρούσα πιλοτική μελέτη προχωρεί παραπέρα και αναζητεί συγκεκριμένες λύσεις για την επίλυση του προβλήματος. Η παρούσα συνιστώσα θα βασιστεί σε προκαταρκτική μελέτη του Βελγικού Κέντρου Πυρηνικών Μελετών (SCK•CEN, Βέλγιο) και του Εθνικού Εργαστηρίου Βορειοδυτικού Ειρηνικού (ΗΠΑ).
      Η παρούσα συνιστώσα αποτελείται από τρία στοιχεία:

                  Στοιχείο 1: πειράματα απορρόφησης ραδιενεργού ξένου: κατασκευή πειραματικής εγκατάστασης και δοκιμή διάφορων απορροφητικών υλικών (άργυρος - ζεόλιθος, μοριακά κόσκινα άνθρακα) υπό διαφορετικές συνθήκες (θερμοκρασίας, ροής, φέροντος αερίου).

                  Στοιχείο 2: σχεδιασμός φορητού συστήματος διήθησης που βασίζεται στην ανάλυση των πειραμάτων απορρόφησης που διεξάγονται κατά τη φάση 1.

                  Στοιχείο 3: κατασκευή ενός βελτιστοποιημένου φορητού συστήματος διήθησης και δοκιμή σε εργαστηριακή κλίμακα. Μετά το στάδιο αυτό, το φορητό σύστημα διήθησης θα είναι έτοιμο να δοκιμαστεί στις εγκαταστάσεις ραδιοφαρμακευτικής παρασκευής του Βελγικού Εθνικού Ιδρύματος Ραδιενεργών Στοιχείων (IRE, Βέλγιο). Το σύστημα θα περιλαμβάνει όργανα ανίχνευσης ακτινοβολιών προκειμένου να καθορίζεται ο παράγοντας μείωσης του ραδιενεργού ξένου που επιτυγχάνεται στον τομέα.

            Μετά από κάθε στάδιο, οι γνώσεις που αποκτώνται θα καταγράφονται σε λεπτομερή έκθεση.
      Τις εργασίες εφαρμογής της παρούσας συνιστώσας θα αναλάβουν εργολάβοι. Η προπαρασκευαστική επιτροπή θα παράσχει, εφόσον είναι αναγκαίο, την εμπειρία της ως προς τη δέσμευση του ξένου.
      Η προπαρασκευαστική επιτροπή θα εξακολουθήσει επίσης να παρακολουθεί τις εκπομπές ραδιενεργού ξένου που θα εντοπίζονται από τους πλησίον σταθμούς. Η μείωση των εκπομπών θα πρέπει να έχει άμεσες επιπτώσεις στα επίπεδα του εντοπιζόμενου ραδιενεργού ξένου. Η χρήση μετρήσεων εκπομπών στις εγκαταστάσεις του Βελγίου (ήτοι παρακολούθηση των καπνοδόχων) μπορεί επίσης να παράσχει πληροφορίες για την επιτυχία της μείωσης και η προπαρασκευαστική επιτροπή μπορεί να συμβάλει στην ανάλυση των δεδομένων αυτών.
      2.4.3.   Οφέλη και αποτέλεσμα

      Σύμφωνα με τους στόχους της Ένωσης για τη μη διάδοση, το παρόν σχέδιο θα συμβάλει στην ενίσχυση του συστήματος παρακολούθησης και επαλήθευσης της CTBT και στην ενίσχυση των ικανοτήτων της προπαρασκευαστικής επιτροπής για ακριβέστερη παρακολούθηση του ραδιενεργού ξένου. Με τον μετριασμό των εκπομπών ραδιενεργού ξένου από μη στρατιωτικές εφαρμογές, οι μελλοντικές εκπομπές —οι οποίες παραμένουν ένας σημαντικός δείκτης παρακολούθησης και επαλήθευσης πυρηνικής δραστηριότητας— θα αποδίδονταν με μεγαλύτερη αξιοπιστία σε πυρηνικές εκρήξεις.
      Η δημιουργία και διατήρηση ενός στιβαρού καθεστώτος επαλήθευσης ενισχύει τις ικανότητες και την αξιοπιστία της CTBT, η οποία με τη σειρά της συμβάλει στην ενίσχυση των επιχειρημάτων υπέρ της έναρξης ισχύος και της καθολικής εφαρμογής της.
      Μολονότι οι προηγούμενες δραστηριότητες στο πλαίσιο της κοινής δράσης 2008/588/ΚΕΠΠΑ και της απόφασης 2010/461/ΚΕΠΠΑ έχουν επιτρέψει την καταγραφή του προβλήματος των εκπομπών ευγενών αερίων, η πρόσθετη χρηματοδότηση θα συμπλήρωνε την προηγούμενη χρηματοδότηση της Ένωσης και θα επέτρεπε την έναρξη της επίλυσης του προβλήματος των εκπομπών ευγενών αερίων. Η στενή συνεργασία μεταξύ της προπαρασκευαστικής επιτροπής και των ορισθέντων ιδρυμάτων (SCK•CEN και IRE) θα διασφάλιζε τη συνέχεια των εργασιών που έχουν πραγματοποιηθεί και θα βελτιστοποιούσε τη δεξαμενή των υφιστάμενων γνώσεων και εμπειρογνωμοσύνης.
      2.5.   Σχέδιο 5: Στήριξη της άσκησης «Integrated Field Exercise» 2014 (IFE14): Ανάπτυξη ολοκληρωμένης πολυφασματικής διάταξης

      2.5.1.   Ιστορικό

      Το παρόν σχέδιο αποσκοπεί στη στήριξη της IFE14 μέσω της ανάπτυξης ολοκληρωμένης πολυφασματικής διάταξης, με τη χρήση αγορασμένου εξοπλισμού και συμβολής σε είδος.
      Η προπαρασκευαστική επιτροπή εντέλλεται να συνεχίσει τις δράσεις της που αφορούν την πολυφασματική και υπέρυθρη (MSIR) τεχνολογία, προκειμένου να καθοριστούν οι προδιαγραφές του εξοπλισμού και οι διαδικασίες της λειτουργίας για μια ΕπΕ.
      Μέσω της απόφασης 2010/461/ΚΕΠΠΑ, χρηματοδοτήθηκε η συνεδρίαση των εμπειρογνωμόνων ως προς την πολυφασματική απεικόνιση και την υπέρυθρη τεχνολογία για τις επιτόπιες επιθεωρήσεις (MSEM-11), που διεξήχθη μεταξύ της 30ής Μαρτίου και της 1ης Απριλίου 2011 στη Ρώμη της Ιταλίας και η οποία κατέληξε στο συμπέρασμα ότι θα πρέπει να εξετασθεί προσεκτικά το ενδεχόμενο χρησιμοποίησης των οργάνων που διατίθενται στο εμπόριο (COTS) για χρήση ΕπΕ, δεδομένου ότι αποτελούν την πλέον συμφέρουσα επιλογή από άποψη κόστους προς αποτελεσματικότητα για τη συγκεκριμένη τεχνολογία. Η αξία της τεχνολογίας MSIR για ΕπΕ ενισχύθηκε κατά τη δοκιμή MSIR στην Ουγγαρία τον Σεπτέμβριο του 2011.
      Τα σχετικά με την ΕπΕ χαρακτηριστικά εντοπίστηκαν με τη χρήση ολοκληρωμένης συστοιχίας αισθητήρων MSIR. Η Ουγγαρία προσέφερε ως συμβολή σε είδος τη χρήση δύο αερομεταφερόμενων αισθητήρων, οι οποίοι λειτουργούν σε φάσμα ορατό/σχεδόν υπέρυθρο (VNIR) και υπέρυθρο μικρού κύματος (SWIR). Η αερομεταφερόμενη τηλεανίχνευση που χρησιμοποιεί τεχνολογία MSIR παρέχει σημαντικές ευκαιρίες για ΕπΕ, αλλά τα διαφορετικά συστήματα αποτελούνται προς το παρόν από αρκετούς επιμέρους αισθητήρες με επιμέρους διακριτικές διαδικασίες επεξεργασίας που χρησιμοποιούν διαφορετικές εξειδικευμένες δέσμες λογισμικού. Ως έχει, υφίστανται ελάχιστα ολοκληρωμένα συστήματα MSIR ικανά για πρόσκτηση ταυτόχρονων δεδομένων σε όλο το φασματικό εύρος που ενδιαφέρει τις ΕπΕ.
      2.5.2.   Πεδίο εφαρμογής του σχεδίου

      Για τη βελτιστοποίηση της εφαρμογής της αερομεταφερόμενης τηλεανίχνευσης που χρησιμοποιεί τεχνολογία MSIR στο πλαίσιο ΕπΕ, με το παρόν σχέδιο επιδιώκεται η συναρμολόγηση συστήματος που θα περιείχε συμπαγή συστοιχία επιλεγμένων σχετικών με ΕπΕ αισθητήρων με προκαθορισμένη αλληλουχία μετεπεξεργασίας με τη χρήση ειδικών διαδικασιών λογισμικού για ΕπΕ, η οποία θα διευκόλυνε την ποσοτική ανάλυση δεδομένων και θα επέσπευδε τη διαθεσιμότητα των αποτελεσμάτων στην ομάδα επιθεώρησης.
      Η συγκεκριμένη προσέγγιση της «μιας συσκευής/ενός λογισμικού» έχει τη δυνατότητα να βελτιώσει σε μεγάλο βαθμό τις εργασίες της ομάδας επιθεώρησης.
      Το σύστημα MSIR μπορεί να θεωρηθεί ως αρθρωτό, με δυνατότητα προσθήκης επιπλέον αισθητήρων στη συστοιχία, εφόσον το επιτρέπει η χρηματοδότηση.
      Ιδανικά, το σύστημα θα αποτελείτο από:

                  α)

                  πολλαπλό/υπερφασματικό αισθητήρα που λειτουργεί σε VNIR για τον εντοπισμό χαρακτηριστικών όπως οι ανθρωπογενείς επιφάνειες, ο τρόπος και οι καταπονήσεις της βλάστησης·

                  β)

                  πολλαπλό/υπερφασματικό αισθητήρα που λειτουργεί σε SWIR για τον εντοπισμό τρόπων υγρασίας και αλλαγών στην κατανομή των διάφορων ανόργανων υλικών·

                  γ)

                  ψηφιακή φωτογραφική μηχανή RGB (σε συνδυασμό με συσκευή LIDAR) για την αποτύπωση ορθοφωτογραφίας της προς επιθεώρηση περιοχής, για να παρέχει προσανατολισμό και συναφείς πληροφορίες στις επιτόπιες ομάδες·

                  δ)

                  συσκευή LIDAR για την παραγωγή τοπογραφικού μοντέλου ορθοαναγωγής της απεικόνισης, η οποία χρησιμοποιείται ως τρόπος ανίχνευσης χαρακτηριστικών κάτω από τη δασοκάλυψη·

                  ε)

                  ψηφιακή φωτογραφική μηχανή θερμικής απεικόνισης για τον εντοπισμό θερμικών μοντέλων που δημιουργούνται από κινήσεις οχημάτων και θερμά ή ψυχρά ύδατα στην επιφάνειά τους ή πλησίον αυτής·

                  στ)

                  βιντεοκάμερα που εστιάζει προς τα κάτω, η οποία θα παρέχει από αέρος εικόνες της προς επιθεώρηση περιοχής για την τεχνολογία της πληροφορίας (ΤΠ)·

                  ζ)

                  συσκευή GPS και το σύνολο του βοηθητικού εξοπλισμού, μεταξύ των οποίων οθόνες και πιστοποιημένες καλύπτρες των οργάνων για την ταυτόχρονη λειτουργία των αισθητήτων.

            Οι συσκευές α), β) και εν μέρει το ζ) προσφέρονται ως συμβολή σε είδος της Ουγγαρίας και θα αποτελούσαν τον πυρήνα του συστήματος MSIR. Στο σύστημα θα πρέπει να προστεθούν επιπλέον αισθητήρες και βοηθητικά στοιχεία, βάσει της ακόλουθης ιεράρχησης και σύμφωνα με τη διαθεσιμότητα κεφαλαίων: γ), ε), δ), και στ).
      Κατά την πρώτη φάση της ανάπτυξης θα ήταν επιθυμητή η αγορά των συσκευών γ), ε) και δ), καθόσον αυτές έχουν τη δυνατότητα να παρέχουν τη μέγιστη επισκόπηση στην ομάδα επιθεώρησης.
      Επιπροσθέτως του υλισμικού, η ανάπτυξη πλατφόρμας λογισμικού θα παρείχε βελτιστοποιημένη προκαθορισμένη αλληλουχία μετεπεξεργασίας, χρησιμοποιώντας ειδικές διαδικασίες για ΕπΕ, με σκοπό τη διευκόλυνση της ποσοτικής ανάλυσης αερομεταφερόμενων δεδομένων τηλεανίχνευσης.
      2.5.3.   Οφέλη και αποτέλεσμα

      Το παρόν σχέδιο τηρεί τους στόχους και προάγει την πολιτική μη διάδοσης της Ένωσης και θα ενίσχυε τις ικανότητες εντοπισμού και επαλήθευσης της προπαρασκευαστικής επιτροπής. Το παρόν σχέδιο θα δημιουργούσε επίσης καινοτόμο στοιχείο και αναπτυξιακές δραστηριότητες.
      2.6.   Σχέδιο 6: Διατήρηση του δικτύου πιστοποιημένων επικουρικών σεισμογραφικών σταθμών του IMS

      2.6.1.   Ιστορικό

      Στόχος του παρόντος σχεδίου είναι να βασιστεί στην πρόοδο που επιτεύχθηκε μέσω της εφαρμογής της απόφασης 2010/461/ΚΕΠΠΑ. Κύριος στόχος της εν λόγω απόφασης ήταν να αντιμετωπιστούν οι αστοχίες των σταθμών που απαιτούσαν άμεσες δράσεις συντήρησης και ο παρωχημένος εξοπλισμός, καθώς και η βελτίωση των ανεπαρκών επιπέδων εξοπλισμού σε επιλεγμένους σταθμούς.
      Στόχος του παρόντος σχεδίου αυτού είναι να βασιστεί στα αντληθέντα διδάγματα και να εστιαστεί στην ενίσχυση των δομών διατήρησης των σταθμών αυτών, για να μπορέσουν να ωφεληθούν μακροπρόθεσμα, θεσπίζοντας «μηδενική/χαμηλή» διατήρηση προϋπολογισμού και προχωρώντας σε συμβάσεις με τους χειριστές σταθμών. Το παρόν σχέδιο περιλαμβάνει επίσης συνιστώσα παροχής/αντικατάστασης των απαιτούμενου μεταφορικού μέσου που είναι απαραίτητο για την αποτελεσματική και έγκαιρη εκτέλεση των καθηκόντων των χειριστών σταθμών.
      2.6.2.   Πεδίο εφαρμογής του σχεδίου

      Το παρόν σχέδιο αποσκοπεί στην εφαρμογή «μηδενικής/χαμηλής αξίας» διατήρησης επιτρέποντας τις συμβάσεις με τα διορισμένα ιδρύματα χειριστές σταθμών των χωρών υποδοχής που έχουν αποδείξει ότι επιθυμούν να παράσχουν την απαιτούμενη δομή στήριξης στη χώρα τους για τους σταθμούς τους, ώστε να διευκολύνουν τις ανατιθέμενες εργασίες της ΠΤΓ στους σταθμούς αυτούς.
      Έως ότου διασφαλιστεί ικανοποιητικό επίπεδο διατήρησης για τους στοχευμένους σταθμούς, θα μπορούσε να απαιτηθεί ετήσια τεχνική επίσκεψη συνδρομής από την ΠΤΓ για να διασφαλίζεται ότι το επίπεδο συντήρησης του σταθμού είναι αποδεκτό. Μπορεί να απαιτηθεί η αγορά οχημάτων (ή κατάλληλων μεταφορικών μέσων) για τη διατήρηση σε τεχνικά αξιολογημένες τοποθεσίες. Ως μέρος της εγκατάστασης αρκετών βοηθητικών σεισμικών σταθμών, παραχωρήθηκαν οχήματα στους χειριστές σταθμών για την ταχεία αντίδραση σε περιπτώσεις βλαβών και για την παροχή μεταφορικών μέσων για τις επιχειρήσεις ρουτίνας και συντήρησης. Πολλά από τα οχήματα αυτά έχουν πλέον φτάσει στο τέλος του κύκλου ζωής τους και πρέπει να αντικατασταθούν. Ωστόσο, πολλοί χειριστές σταθμών και χώρες υποδοχής δεν διαθέτουν τους αναγκαίους πόρους για την εν λόγω προγραμματισμένη αντικατάσταση. Κεφάλαια θα χρησιμοποιηθούν και για την παροχή υπηρεσιών από εμπειρογνώμονες.
      Η προπαρασκευαστική επιτροπή προβλέπει δραστηριότητες στήριξης του μεγαλύτερου δυνατού αριθμού σταθμών, ούτως ώστε να συμπεριληφθούν και οι χώρες που ανήκουν στις ακόλουθες περιοχές: Ανατολική Ευρώπη, Νότια Ασία, Ειρηνικό, Λατινική Αμερική και Καραϊβική και Μέση Ανατολή. Ο καθορισμός των δικαιούχων σταθμών θα υπόκειται σε εκ των προτέρων εκτίμηση σκοπιμότητας εκ μέρους της προπαρασκευαστικής επιτροπής, λαμβάνοντας υπόψη τις τοπικές συνθήκες τη συγκεκριμένη στιγμή.
      2.6.3.   Οφέλη και αποτέλεσμα

      Καθόσον τα διαρκή αποτελέσματα του παρόντος σχεδίου εξαρτώνται σε μεγάλο βαθμό από τη συμμετοχή των χωρών υποδοχής των στοχευμένων πιστοποιημένων εγκαταστάσεων βοηθητικών σεισμικών σταθμών του IMS, η τρέχουσα εμπειρία αποδεικνύει ότι το επίπεδο αντίδρασής τους είναι συχνά χαμηλό και απαιτούνται σημαντικές προσπάθειες ως προς τις πληροφορίες, την κατάρτιση και την εκπαίδευση. Το παρόν σχέδιο θα στήριζε τις εν λόγω προσπάθειες και θα ενίσχυε την κατανόηση ως προς το τι απαιτείται για τη δημιουργία και τη διατήρηση των εν λόγω σταθμών.
      Στο παρόν σχέδιο θα πρέπει να τονίζεται ο ρόλος της χώρας υποδοχής, οι αντίστοιχοι ρόλοι των εθνικών αρχών και των μόνιμων αποστολών τους και η ανάγκη εκπόνησης συμφωνίας διευκόλυνσης και διορισμού χειριστή σταθμού, ούτως ώστε να επιτευχθεί τελικά ένα επίπεδο ικανοποιητικής διαθεσιμότητας των δεδομένων από τους σταθμούς αυτούς.
      Το παρόν σχέδιο θα συμβάλει στην αύξηση της διαθεσιμότητας των δεδομένων του δικτύου βοηθητικών σεισμικών σταθμών συνεπεία των καλύτερα εκπαιδευμένων χειριστών σταθμών, των ενισχυμένων δομών διατήρησης, της βελτιωμένης εξοικονόμησης και της αυξημένης προβολής της Ένωσης.
      3.   ΔΙΑΡΚΕΙΑ
      Η υπολογιζόμενη συνολική διάρκεια εφαρμογής των σχεδίων είναι 24 μήνες.
      4.   ΔΙΚΑΙΟΥΧΟΙ
      Δικαιούχοι των υποστηριζόμενων δυνάμει της παρούσας απόφασης σχεδίων είναι όλα τα υπογράφοντα κράτη της CTBT, καθώς και η προπαρασκευαστική επιτροπή.
      5.   ΦΟΡΕΑΣ ΥΛΟΠΟΙΗΣΗΣ
      Η προπαρασκευαστική επιτροπή θα αναλάβει την τεχνική υλοποίηση των σχεδίων. Αυτή θα γίνει απευθείας από το προσωπικό της προπαρασκευαστικής επιτροπής, από εμπειρογνώμονες των κρατών που έχουν υπογράψει τη CTBT και από αναδόχους.
      Μελετάται η χρηματοδότηση να χρησιμοποιηθεί για την πρόσληψη συμβούλου διαχείρισης του σχεδίου ο οποίος θα φέρει την ευθύνη να συντρέχει την προπαρασκευαστική επιτροπή κατά την εφαρμογή της παρούσας απόφασης, να συντάσσει τις εκθέσεις κατά τη διάρκεια εφαρμογής, περιλαμβανομένων της τελικής περιγραφικής έκθεσης και της τελικής οικονομικής έκθεσης, να διατηρεί αρχείο όλων των εγγράφων που σχετίζονται με την παρούσα απόφαση, ιδίως ενόψει των πιθανών αποστολών επαλήθευσης, να διασφαλίζει την προβολή της Ένωσης ως προς το σύνολο των πτυχών της, να διασφαλίζει ότι όλες οι δραστηριότητες στον οικονομικό και νομικό τομέα και σε εκείνο των προμηθειών συνάδουν με τη χρηματοδοτική και διοικητική συμφωνία-πλαίσιο (ΧΔΣΠ) και να διασφαλίζει ότι όλες οι πληροφορίες, συμπεριλαμβανομένων αυτών για τον προϋπολογισμό, είναι πλήρεις, ακριβείς και διατίθενται εγκαίρως.
      Η εφαρμογή των σχεδίων θα πραγματοποιηθεί σύμφωνα με τη ΧΔΣΠ και τη χρηματοδοτική συμφωνία που θα συναφθεί μεταξύ της Επιτροπής και της προπαρασκευαστικής επιτροπής.
      6.   ΣΥΜΜΕΤΟΧΗ ΤΡΙΤΩΝ
      Τα σχέδια θα χρηματοδοτούνται στο σύνολό τους από την παρούσα απόφαση. Οι εμπειρογνώμονες της προπαρασκευαστικής επιτροπής και των κρατών που έχουν υπογράψει τη CTBT μπορούν να θεωρούνται συμμετέχοντες τρίτοι. Θα εργάζονται σύμφωνα με τους συνήθεις κανόνες εργασίας των εμπειρογνωμόνων της προπαρασκευαστικής επιτροπής.


title: Απόφαση 2013/45/ΚΕΠΠΑ του Συμβουλίου, της 22ας Ιανουαρίου 2013 , για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη

text:
               23.1.2013

               EL

               Επίσημη Εφημερίδα της Ευρωπαϊκής Ένωσης

               L 20/60

      ΑΠΌΦΑΣΗ 2013/45/ΚΕΠΠΑ ΤΟΥ ΣΥΜΒΟΥΛΊΟΥ

   της 22ας Ιανουαρίου 2013
   για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
   Εκτιμώντας τα ακόλουθα:

               (1)

               Στις 28 Φεβρουαρίου 2011,το Συμβούλιο εξέδωσε την απόφαση 2011/137/ΚΕΠΠΑ (1).

               (2)

               Όσον αφορά τα πρόσωπα που κατονομάζονται στο Παράρτημα IV της απόφασης 2011/137/ΚΕΠΠΑ, για να διευκολυνθεί η επιστροφή παρανόμως ιδιοποιηθέντων κεφαλαίων προς το λιβυκό κράτος, θα πρέπει να τροποποιηθούν οι παρεκκλίσεις δυνάμει της απόφασης 2011/137/ΚΕΠΠΑ ούτως ώστε να επιτραπεί η αποδέσμευση ορισμένων δεσμευμένων κεφαλαίων ή οικονομικών πόρων οσάκις απαιτείται για την εφαρμογή δικαστικής ή διοικητικής απόφασης εκδιδόμενης εντός της ΕΕ, ή δικαστικής απόφασης εκτελεστής σε κράτος μέλος πριν ή μετά την ημερομηνία προσδιορισμού των οικείων προσώπων, οντοτήτων και φορέων.

               (3)

               Το Συμβούλιο κρίνει ότι δεν συντρέχει πλέον λόγος να παραμείνει μια οντότητα στον κατάλογο του Παραρτήματος IV της απόφασης 2011/137/ΚΕΠΠΑ.

               (4)

               Η καταχώρηση που αφορά ένα πρόσωπο θα πρέπει να αφαιρεθεί από τους καταλόγους των Παραρτημάτων ΙΙ και IV της απόφασης 2011/137/ΚΕΠΠΑ και να συμπεριληφθεί στους καταλόγους των Παραρτημάτων Ι και ΙΙΙ της εν λόγω απόφασης.

               (5)

               Οι πληροφορίες σχετικά με ορισμένα άτομα που κατονομάζονται στα Παραρτήματα Ι, ΙΙ, ΙΙΙ και IV της απόφασης 2011/137/ΚΕΠΠΑ θα πρέπει να επικαιροποιηθούν.

               (6)

               Τα παραρτήματα Ι, ΙΙ, ΙΙΙ και IV της απόφασης 2011/137/ΚΕΠΠΑ θα πρέπει να τροποποιηθούν αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2011/137/ΚΕΠΠΑ τροποποιείται ως εξής:

               (1)

               Στο άρθρο 6 προστίθεται η ακόλουθη παράγραφος:
               «5β.   Όσον αφορά τα πρόσωπα και τις οντότητες που κατονομάζονται στο Παράρτημα IV και κατά παρέκκλιση από την παράγραφο 1 στοιχείο β), οι αρμόδιες αρχές κράτους μέλους μπορούν να επιτρέψουν την αποδέσμευση ορισμένων δεσμευμένων κεφαλαίων ή οικονομικών πόρων, εφόσον τηρούνται οι ακόλουθες προϋποθέσεις:

                           α)

                           τα κεφάλαια ή οι οικονομικοί πόροι αποτελούν αντικείμενο διαιτητικής απόφασης που εκδόθηκε πριν από την ημερομηνία κατά την οποία το φυσικό ή νομικό πρόσωπο, η οντότητα ή ο φορέας που αναφέρονται στην παράγραφο 1 στοιχείο β) κατονομάστηκε στο Παράρτημα IV ή δικαστικής ή διοικητικής απόφασης που εκδόθηκε στην Ένωση, ή δικαστικής απόφασης που είναι εκτελεστή στο οικείο κράτος μέλος, πριν από ή μετά την ημερομηνία αυτή·

                           β)

                           τα κεφάλαια ή οι οικονομικοί πόροι θα χρησιμοποιηθούν αποκλειστικά για να ικανοποιηθούν απαιτήσεις κατοχυρωμένες βάσει τέτοιας απόφασης ή απαιτήσεις που έχουν αναγνωρισθεί ως έγκυρες σε τέτοια απόφαση, εντός των ορίων που θέτουν οι ισχύοντες νόμοι και κανονισμοί που διέπουν τα δικαιώματα των προσώπων που εγείρουν τις απαιτήσεις αυτές·

                           γ)

                           η απόφαση δεν είναι προς όφελος φυσικού ή νομικού προσώπου, οντότητας ή φορέα που κατονομάζεται στα Παραρτήματα ΙΙ και IV, και

                           δ)

                           η αναγνώριση της απόφασης δεν αντίκειται στη δημόσια τάξη του οικείου κράτους μέλους.

                     Το οικείο κράτος μέλος ενημερώνει τα άλλα κράτη μέλη και την Επιτροπή για κάθε άδεια την οποία χορηγεί δυνάμει της παρούσας παραγράφου.».

               (2)

               Στο άρθρο 6 παράγραφος 6 προστίθεται το ακόλουθο σημείο:

                           «γ)

                           πληρωμές οφειλόμενες βάσει δικαστικών, διοικητικών ή διαιτητικών αποφάσεων οι οποίες εκδόθηκαν στην ΕΕ ή οι οποίες είναι εκτελεστές στο οικείο κράτος μέλος, όσον αφορά πρόσωπα και οντότητες που κατονομάζονται στο Παράρτημα IV,».

               (3)

               Τα Παραρτήματα Ι, ΙΙ, ΙΙΙ και IV της απόφασης 2011/137/ΚΕΠΠΑ τροποποιούνται σύμφωνα με το Παράρτημα της παρούσας απόφασης.

         Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 22 Ιανουαρίου 2013.

            Για το Συμβούλιο

            Ο Πρόεδρος

         M. NOONAN

      (1)  ΕΕ L 58, 3.3.2011, σ. 53.

      ΠΑΡΑΡΤΗΜΑ
      Τα Παραρτήματα Ι, ΙΙ, ΙΙΙ και IV της απόφασης 2011/137/ΚΕΠΠΑ τροποποιούνται σύμφωνα με τα εξής:

                  1)

                  Στο παράρτημα Ι:

                              α)

                              Οι καταχωρήσεις 1, 4, 5, 7-15 και 18 αντικαθίστανται από τις ακόλουθες καταχωρήσεις:

                                          «1

                                          AL-BAGHDADI, Abdulqader Mohammed (Δρ)
                                          Αριθμός διαβατηρίου: B010574. Ημερομηνία γέννησης: 1.7.1950.
                                          Επικεφαλής του Γραφείου Συνδέσμου των Επαναστατικών Επιτροπών. Οι Επαναστατικές Επιτροπές εμπλέκονται σε πράξεις βίας κατά διαδηλωτών.
                                          Εικαζόμενη κατάσταση/παραμονή: φυλακή στην Τυνησία.
                                          Ημερομηνία καταχώρησης στον κατάλογο του ΟΗΕ: 26.2.2011.»

                                          «4.

                                          JABIR, Abu Bakr Yunis (Υποστράτηγος)
                                          Ημερομηνία γέννησης: 1952. Τόπος γέννησης: Jalo, Λιβύη.
                                          Υπουργός Άμυνας. Γενική ευθύνη για τις πράξεις των ενόπλων δυνάμεων.
                                          Εικαζόμενη κατάσταση/παραμονή: θανών
                                          Ημερομηνία καταχώρησης στον κατάλογο του ΟΗΕ: 26.2.2011.

                                          5.

                                          MATUQ, Matuq Mohammed
                                          Ημερομηνία γέννησης: 1956. Τόπος γέννησης: Khoms, Λιβύη
                                          Αξίωμα: Γραμματέας επιχειρήσεων κοινής ωφελείας. Ανώτερο μέλος του καθεστώτος. Εμπλεκόμενος σε επαναστατικές επιτροπές. Παρελθόν συμμετοχής σε καταστολή αντιφρονούντων και βιαιοπραγιών.
                                          Εικαζόμενη κατάσταση/παραμονή: Άγνωστη, εικάζεται ότι έχει συλληφθεί.
                                          Ημερομηνία καταχώρησης στον κατάλογο του ΟΗΕ: 26.2.2011.»

                                          «7.

                                          QADHAFI, Aisha Muammar
                                          Ημερομηνία γέννησης: 1978. Τόπος γέννησης: Τρίπολη, Λιβύη.
                                          Θυγατέρα του Muammar QADHAFI. Στενή σχέση με το καθεστώς.
                                          Εικαζόμενη κατάσταση/παραμονή: Αλγερία.
                                          Ημερομηνία καταχώρησης στον κατάλογο του ΟΗΕ: 26.2.2011.

                                          8.

                                          QADHAFI, Hannibal Muammar
                                          Αριθμός διαβατηρίου: B/002210. Ημερομηνία γέννησης: 20.9.1975. Τόπος γέννησης: Τρίπολη, Λιβύη.
                                          Υιός του Muammar QADHAFI. Στενή σχέση με το καθεστώς.
                                          Εικαζόμενη κατάσταση/παραμονή: Αλγερία.
                                          Ημερομηνία καταχώρησης στον κατάλογο του ΟΗΕ: 26.2.2011.

                                          9.

                                          QADHAFI, Khamis Muammar
                                          Ημερομηνία γέννησης: 1978. Τόπος γέννησης: Τρίπολη, Λιβύη.
                                          Υιός του Muammar QADHAFI. Στενή σχέση με το καθεστώς. Διοίκηση στρατιωτικών μονάδων εμπλεκόμενων στην καταστολή διαδηλώσεων.
                                          Εικαζόμενη κατάσταση/παραμονή: θανών
                                          Ημερομηνία καταχώρησης στον κατάλογο του ΟΗΕ: 26.2.2011.

                                          10.

                                          QADHAFI, Mohammed Muammar
                                          Ημερομηνία γέννησης: 1970. Τόπος γέννησης: Τρίπολη, Λιβύη.
                                          Υιός του Muammar QADHAFI. Στενή σχέση με το καθεστώς.
                                          Εικαζόμενη κατάσταση/παραμονή: Αλγερία
                                          Ημερομηνία καταχώρησης στον κατάλογο του ΟΗΕ: 26.2.2011.

                                          11.

                                          QADHAFI, Muammar Mohammed Abu Minyar
                                          Ημερομηνία γέννησης: 1942. Τόπος γέννησης: Σίρτυς, Λιβύη.
                                          Αρχηγός της Επανάστασης, Ύπατος Διοικητής των Ενόπλων Δυνάμεων. Υπεύθυνος για την εντολή καταστολής των διαδηλώσεων, παραβιάσεις ανθρωπίνων δικαιωμάτων.
                                          Εικαζόμενη κατάσταση/παραμονή: θανών.
                                          Ημερομηνία καταχώρησης στον κατάλογο του ΟΗΕ: 26.2.2011.

                                          12.

                                          QADHAFI, Mutassim
                                          Ημερομηνία γέννησης: 1976. Τόπος γέννησης: Τρίπολη, Λιβύη.
                                          Σύμβουλος Εθνικής Ασφάλειας. Υιός του Muammar QADHAFI. Στενή σχέση με το καθεστώς.
                                          Εικαζόμενη κατάσταση/παραμονή: θανών.
                                          Ημερομηνία καταχώρησης στον κατάλογο του ΟΗΕ: 26.2.2011.

                                          13.

                                          QADHAFI, Saadi
                                          Αριθμός Διαβατηρίου: α)014797. β)524521. Ημερομηνία γέννησης: α) 27.5.1973. β) 01.01.1975 Τόπος γέννησης: Τρίπολη, Λιβύη
                                          Αξίωμα: Διοικητής Ειδικών Δυνάμεων Υιός του Muammar QADHAFI. Στενή σχέση με το καθεστώς. Διοίκηση στρατιωτικών μονάδων εμπλεκόμενων στην καταστολή διαδηλώσεων
                                          Εικαζόμενη κατάσταση/παραμονή: Νίγηρ
                                          Ημερομηνία καταχώρησης στον κατάλογο του ΟΗΕ: 26.2.2011

                                          14.

                                          QADHAFI, Saif al-Arab
                                          Ημερομηνία γέννησης: 1982. Τόπος γέννησης: Τρίπολη, Λιβύη
                                          Υιός του Muammar QADHAFI. Στενή σχέση με το καθεστώς.
                                          Εικαζόμενη κατάσταση/παραμονή: θανών
                                          Ημερομηνία καταχώρησης στον κατάλογο του ΟΗΕ: 26.2.2011.

                                          15.

                                          QADHAFI, Saif al-Islam
                                          Αριθμός διαβατηρίου: Β014995. Ημερομηνία γέννησης: 25.6.1972. Τόπος γέννησης: Τρίπολη, Λιβύη.
                                          Διευθυντής, Qadhafi Foundation. Υιός του Muammar QADHAFI. Στενή σχέση με το καθεστώς. Εμπρηστικές δημόσιες δηλώσεις που ενθάρρυναν τη βία κατά των διαδηλωτών.
                                          Εικαζόμενη κατάσταση/παραμονή: υπό κράτηση στη Λιβύη
                                          Ημερομηνία καταχώρησης στον κατάλογο του ΟΗΕ: 26.2.2011.»

                                          «18.

                                          AL KUNI, Amid Husain (Συνταγματάρχης)
                                          Κυβερνήτης της Ghat (Νότια Λιβύη). Εμπλέκεται άμεσα στη στρατολόγηση μισθοφόρων.
                                          Εικαζόμενη κατάσταση/παραμονή: Νότια Λιβύη.
                                          Ημερομηνία καταχώρησης στον κατάλογο του ΟΗΕ: 17.3.2011»

                              β)

                              προστίθεται:

                                          «19.

                                          AL-BARASSI, Safia Farkash
                                          Ημερομηνία γέννησης: 1952 Τόπος γέννησης: Al Bayda, Λιβύη
                                          Σύζυγος του Muamar QADHAFI από το 1970. Αξιοσημείωτος προσωπικός πλούτος που θα μπορούσε να χρησιμοποιηθεί υπέρ του καθεστώτος. Η αδελφή της Fatima FARKASH είναι σύζυγος του ABDALLAH SANUSSI, επί κεφαλής της υπηρεσίας στρατιωτικών πληροφοριών της Λιβύης.
                                          Εικαζόμενη κατάσταση/παραμονή: Αλγερία
                                          Ημερομηνία καταχώρησης στον κατάλογο του ΟΗΕ: 24.6.2011»

                  2)

                  Στο παράρτημα ΙΙ, το σημείο 7 (Al-BARASSI, Safia Farkash) διαγράφεται

                  3)

                  Στο παράρτημα ΙΙΙ:

                              α)

                              Τα σημεία 1-6 και 8-12 αντικαθίστανται ως εξής:

                                          «1.

                                          QADHAFI, Aisha Muammar
                                          Ημερομηνία γέννησης: 1978. Τόπος γέννησης: Τρίπολη, Λιβύη.
                                          Θυγατέρα του Muammar QADHAFI. Στενή σχέση με το καθεστώς.
                                          Εικαζόμενη κατάσταση/παραμονή: Αλγερία.
                                          Ημερομηνία καταχώρησης στον κατάλογο του ΟΗΕ: 26.2.2011.

                                          2.

                                          QADHAFI, Hannibal Muammar
                                          Αριθμός διαβατηρίου: B/002210. Ημερομηνία γέννησης: 20.9.1975. Τόπος γέννησης: Τρίπολη, Λιβύη.
                                          Υιός του Muammar QADHAFI. Στενή σχέση με το καθεστώς.
                                          Εικαζόμενη κατάσταση/παραμονή: Αλγερία.
                                          Ημερομηνία καταχώρησης στον κατάλογο του ΟΗΕ: 26.2.2011.

                                          3.

                                          QADHAFI, Khamis Muammar
                                          Ημερομηνία γέννησης: 1978. Τόπος γέννησης: Τρίπολη, Λιβύη.
                                          Υιός του Muammar QADHAFI. Στενή σχέση με το καθεστώς. Διοίκηση στρατιωτικών μονάδων εμπλεκόμενων στην καταστολή διαδηλώσεων.
                                          Εικαζόμενη κατάσταση/παραμονή: θανών
                                          Ημερομηνία καταχώρησης στον κατάλογο του ΟΗΕ: 26.2.2011.

                                          4.

                                          QADHAFI, Muammar Mohammed Abu Minyar
                                          Ημερομηνία γέννησης: 1942. Τόπος γέννησης: Σίρτυς, Λιβύη.
                                          Αρχηγός της Επανάστασης, Ύπατος Διοικητής των Ενόπλων Δυνάμεων. Υπεύθυνος για την εντολή καταστολής των διαδηλώσεων, παραβιάσεις ανθρωπίνων δικαιωμάτων.
                                          Εικαζόμενη κατάσταση/παραμονή: θανών.
                                          Ημερομηνία καταχώρησης στον κατάλογο του ΟΗΕ: 26.2.2011.

                                          5.

                                          QADHAFI, Mutassim
                                          Ημερομηνία γέννησης: 1976. Τόπος γέννησης: Τρίπολη, Λιβύη.
                                          Σύμβουλος Εθνικής Ασφάλειας. Υιός του Muammar QADHAFI. Στενή σχέση με το καθεστώς.
                                          Εικαζόμενη κατάσταση/παραμονή: θανών.
                                          Ημερομηνία καταχώρησης στον κατάλογο του ΟΗΕ: 26.2.2011.

                                          6.

                                          QADHAFI, Saif al-Islam
                                          Αριθμός διαβατηρίου: Β014995. Ημερομηνία γέννησης: 25.6.1972. Τόπος γέννησης: Τρίπολη, Λιβύη.
                                          Διευθυντής, Qadhafi Foundation. Υιός του Muammar QADHAFI. Στενή σχέση με το καθεστώς. Εμπρηστικές δημόσιες δηλώσεις που ενθάρρυναν τη βία κατά των διαδηλωτών.
                                          Εικαζόμενη κατάσταση/παραμονή: υπό κράτηση στη Λιβύη
                                          Ημερομηνία καταχώρησης στον κατάλογο του ΟΗΕ: 26.2.2011.»

                                          «8.

                                          JABIR, Abu Bakr Yunis (Υποστράτηγος)
                                          Ημερομηνία γέννησης: 1952. Τόπος γέννησης: Jalo, Λιβύη.
                                          Υπουργός Άμυνας. Γενική ευθύνη για τις πράξεις των ενόπλων δυνάμεων.
                                          Εικαζόμενη κατάσταση/παραμονή: θανών
                                          Ημερομηνία καταχώρησης στον κατάλογο του ΟΗΕ: 26.2.2011.

                                          9.

                                          MATUQ, Matuq Mohammed
                                          Ημερομηνία γέννησης: 1956. Τόπος γέννησης: Khoms, Λιβύη
                                          Αξίωμα: Γραμματέας επιχειρήσεων κοινής ωφελείας. Ανώτερο μέλος του καθεστώτος. Εμπλεκόμενος σε επαναστατικές επιτροπές. Παρελθόν συμμετοχής σε καταστολή αντιφρονούντων και βιαιοπραγιών.
                                          Εικαζόμενη κατάσταση/παραμονή: Άγνωστη, εικάζεται ότι έχει συλληφθεί.
                                          Ημερομηνία καταχώρησης στον κατάλογο του ΟΗΕ: 26.2.2011

                                          10.

                                          QADHAFI, Mohammed Muammar
                                          Ημερομηνία γέννησης: 1970. Τόπος γέννησης: Τρίπολη, Λιβύη.
                                          Υιός του Muammar QADHAFI. Στενή σχέση με το καθεστώς.
                                          Εικαζόμενη κατάσταση/παραμονή: Αλγερία
                                          Ημερομηνία καταχώρησης στον κατάλογο του ΟΗΕ: 26.2.2011.

                                          11.

                                          QADHAFI, Saadi
                                          Αριθμός Διαβατηρίου: α)014797. β)524521. Ημερομηνία γέννησης: α) 27.5.1973. β) 01.01.1975 Τόπος γέννησης: Τρίπολη, Λιβύη
                                          Αξίωμα: Διοικητής Ειδικών Δυνάμεων Υιός του Muammar QADHAFI. Στενή σχέση με το καθεστώς. Διοίκηση στρατιωτικών μονάδων εμπλεκόμενων στην καταστολή διαδηλώσεων
                                          Εικαζόμενη κατάσταση/παραμονή: Νίγηρ
                                          Ημερομηνία καταχώρησης στον κατάλογο του ΟΗΕ: 26.2.2011

                                          12.

                                          QADHAFI, Saif al-Arab
                                          Ημερομηνία γέννησης: 1982. Τόπος γέννησης: Τρίπολη, Λιβύη
                                          Υιός του Muammar QADHAFI. Στενή σχέση με το καθεστώς.
                                          Εικαζόμενη κατάσταση/παραμονή: θανών
                                          Ημερομηνία καταχώρησης στον κατάλογο του ΟΗΕ: 26.2.2011.»

                              β)

                              Προστίθεται

                                          «14.

                                          AL-BARASSI, Safia Farkash
                                          Ημερομηνία γέννησης: 1952 Τόπος γέννησης: Al Bayda, Λιβύη Γ) στα «πρόσωπα», το σημείο 50 (Organisation for Development of Administrative Centres (Οργανισμός Ανάπτυξης Διοικητικών Κέντρων - ODAC) διαγράφεται.)
                                          Σύζυγος του Muamar QADHAFI από το 1970. Αξιοσημείωτος προσωπικός πλούτος που θα μπορούσε να χρησιμοποιηθεί υπέρ του καθεστώτος. Η αδελφή της Fatima FARKASH είναι σύζυγος του ABDALLAH SANUSSI, επί κεφαλής της υπηρεσίας στρατιωτικών πληροφοριών της Λιβύης.
                                          Εικαζόμενη κατάσταση/παραμονή: Αλγερία
                                          Ημερομηνία καταχώρησης στον κατάλογο του ΟΗΕ: 24.6.2011.»

                  (4)

                  Στο παράρτημα ΙV:

                              α)

                              Στά «πρόσωπα», τα σημεία 6 και 26 αντικαθίστανται από τις ακόλουθες καταχωρήσεις:

                                          Όνομα

                                          Αναγνωριστικά στοιχεία

                                          Λόγοι

                                          Ημερομηνία καταχώρησης

                                          6.

                                          AL-BAGHDADI, Abdulqader Mohammed (Δρ)

                                          Επικεφαλής του Γραφείου Συνδέσμου των Επαναστατικών Επιτροπών
                                          Αριθ. διαβατηρίου: B010574 Ημερομηνία γέννησης: 1.7.1950·
                                          Εικαζόμενη κατάσταση/παραμονή: φυλακή στην Τυνησία.

                                          Οι Επαναστατικές Επιτροπές εμπλέκονται σε πράξεις βίας κατά διαδηλωτών.

                                          28.2.2011

                                          26.

                                          AL KUNI, Amid Husain, συνταγματάρχης

                                          Εικαζόμενη κατάσταση/παραμονή: Νότια Λιβύη.

                                          Κυβερνήτης της Γκατ (νότια Λιβύη). Εμπλέκεται άμεσα στη στρατολόγηση μισθοφόρων.

                                          12.4.2011

                              β)

                              Στά «πρόσωπα», το σημείο 10 (AL-BARASSI, Safia Farkash) διαγράφεται·

                              γ)

                              Στά «πρόσωπα, το σημείο» 50 Organisation for Development of Administrative Centres (Οργανισμός Ανάπτυξης Διοικητικών Κέντρων - ODAC) διαγράφεται.


title: 2007/723/ΕΚ: Απόφαση του Συμβουλίου, της 8ης Νοεμβρίου 2007 , για διορισμό στην Επιτροπή των Περιφερειών τριών τακτικών και τριών αναπληρωματικών μελών από τη Σλοβακία

text:
               10.11.2007

               EL

               Επίσημη Εφημερίδα της Ευρωπαϊκής Ένωσης

               L 293/7

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 8ης Νοεμβρίου 2007
   για διορισμό στην Επιτροπή των Περιφερειών τριών τακτικών και τριών αναπληρωματικών μελών από τη Σλοβακία
   (2007/723/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,
   την πρόταση της σλοβακικής κυβέρνησης,
   Εκτιμώντας τα ακόλουθα:

               (1)

               Στις 24 Ιανουαρίου 2006, το Συμβούλιο εξέδωσε την απόφαση 2006/116/ΕΚ περί διορισμού των τακτικών και αναπληρωματικών μελών της Επιτροπής των Περιφερειών για την περίοδο από 26ης Ιανουαρίου 2006 έως τις 25 Ιανουαρίου 2010 (1).

               (2)

               Τρεις θέσεις τακτικών μελών της Επιτροπής των Περιφερειών έμειναν κενές λόγω της λήξης της θητείας των κκ. BENČ, SLAFKOVSKÝ και BOBÍK. Τρεις θέσεις αναπληρωματικών μελών της Επιτροπής των Περιφερειών έμειναν κενές λόγω της λήξης της θητείας των κκ. KRÁLIK και VÍTEK και της κ. MIKUŠOVÁ,

         ΑΠΟΦΑΣΙΖΕΙ:
   Άρθρο 1
   Διορίζονται στην Επιτροπή των Περιφερειών, για το εναπομένον διάστημα της τρέχουσας εντολής, ήτοι έως τις 25 Ιανουαρίου 2010:

               α)

               ως τακτικά μέλη:

                           —

                           ο κ. Andrej ĎURKOVSKÝ
                           Primátor hlavného mesta SR — Bratislavy,

                           —

                           ο κ. František KNAPÍK
                           Primátor mesta Košice,

                           —

                           ο κ. István ZACHARIAŠ
                           Primátor mesta Moldava nad Bodvou,

                     και

               β)

               ως αναπληρωματικά μέλη:

                           —

                           ο κ. Ján BLCHÁČ, PhD.
                           Primátor mesta Liptovský Mikuláš,

                           —

                           ο κ. Andrej HRNČIAR,
                           Primátor mesta Martin,

                           —

                           ο κ. Pavel HAGYARI,
                           Primátor mesta Prešov.

         Άρθρο 2
   Η παρούσα απόφαση παράγει αποτελέσματα από την ημέρα της έκδοσής της.

      Βρυξέλλες, 8 Νοεμβρίου 2007.

            Για το Συμβούλιο

            Ο Πρόεδρος

         R. PEREIRA

      (1)  ΕΕ L 56 της 25.2.2006, σ. 75.


title: 2012/758/ΕΕ: Απόφαση του Ευρωπαϊκου Συμβουλιου, της 22ας Νοεμβρίου 2012 , σχετικά με τον διορισμό ενός μέλους της Εκτελεστικής Επιτροπής της Ευρωπαϊκής Κεντρικής Τράπεζας

text:
               8.12.2012

               EL

               Επίσημη Εφημερίδα της Ευρωπαϊκής Ένωσης

               L 336/80

         ΑΠΌΦΑΣΗ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ
   της 22ας Νοεμβρίου 2012
   σχετικά με τον διορισμό ενός μέλους της Εκτελεστικής Επιτροπής της Ευρωπαϊκής Κεντρικής Τράπεζας
   (2012/758/ΕΕ)
   ΤΟ ΕΥΡΩΠΑΪΚΟ ΣΥΜΒΟΥΛΙΟ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 283 παράγραφος 2,
   Έχοντας υπόψη το πρωτόκολλο για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας και ιδίως το άρθρο 11 παράγραφος 11.2,
   Έχοντας υπόψη τη σύσταση του Συμβουλίου της Ευρωπαϊκής Ένωσης (1),
   Έχοντας υπόψη τη γνώμη του Ευρωπαϊκού Κοινοβουλίου (2),
   Έχοντας υπόψη τη γνώμη του Διοικητικού Συμβουλίου της Ευρωπαϊκής Κεντρικής Τράπεζας (3),
   Εκτιμώντας τα ακόλουθα:

               (1)

               Η θητεία του κ. José Manuel GONZÁLEZ-PÁRAMO, μέλους της Εκτελεστικής Επιτροπής της Ευρωπαϊκής Κεντρικής Τράπεζας, έληξε στις 31 Μαΐου 2012 και, ως εκ τούτου, είναι αναγκαίος ο διορισμός ενός νέου μέλους της Εκτελεστικής Επιτροπής της Ευρωπαϊκής Κεντρικής Τράπεζας.

               (2)

               Το Ευρωπαϊκό Συμβούλιο επιθυμεί τον διορισμό του κ. Yves MERSCH που, κατά την άποψή του, πληροί όλες τις προϋποθέσεις που προβλέπονται στο άρθρο 283 παράγραφος 2 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κ. Yves MERSCH διορίζεται μέλος της Εκτελεστικής Επιτροπής της Ευρωπαϊκής Κεντρικής Τράπεζας για θητεία οκτώ ετών από τη 15η Δεκεμβρίου 2012.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Άρθρο 3
   Η παρούσα απόφαση αρχίζει να ισχύει από την ημερομηνία έκδοσής της.

      Βρυξέλλες, 22 Νοεμβρίου 2012.

            Για το Ευρωπαϊκό Συμβούλιο

            Ο Πρόεδρος

         H. VAN ROMPUY

      (1)  ΕΕ C 215, 21.7.2012, σ. 4.

      (2)  Γνώμη που δόθηκε στις 25 Οκτωβρίου 2012 (δεν έχει ακόμη δημοσιευθεί στην Επίσημη Εφημερίδα).

      (3)  ΕΕ C 218, 24.7.2012, σ. 3.


title: Απόφαση 2014/861/ΚΕΠΠΑ του Συμβουλίου, της 1ης Δεκεμβρίου 2014 , για την τροποποίηση της απόφασης 2012/699/ΚΕΠΠΑ ως προς τη στήριξη της Ένωσης στις δραστηριότητες της προπαρασκευαστικής επιτροπής της Οργάνωσης της Συνθήκης για την Πλήρη Απαγόρευση των Πυρηνικών Δοκιμών για την ενίσχυση των δυνατοτήτων της παρακολούθησης και επαλήθευσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής

text:
               2.12.2014

               EL

               Επίσημη Εφημερίδα της Ευρωπαϊκής Ένωσης

               L 346/35

         ΑΠΌΦΑΣΗ 2014/861/ΚΕΠΠΑ ΤΟΥ ΣΥΜΒΟΥΛΊΟΥ
   της 1ης Δεκεμβρίου 2014
   για την τροποποίηση της απόφασης 2012/699/ΚΕΠΠΑ ως προς τη στήριξη της Ένωσης στις δραστηριότητες της προπαρασκευαστικής επιτροπής της Οργάνωσης της Συνθήκης για την Πλήρη Απαγόρευση των Πυρηνικών Δοκιμών για την ενίσχυση των δυνατοτήτων της παρακολούθησης και επαλήθευσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 13 Νοεμβρίου 2012 το Συμβούλιο εξέδωσε την απόφαση 2012/699/ΚΕΠΠΑ (1).

               (2)

               Η απόφαση 2012/699/ΚΕΠΠΑ προβλέπει περίοδο εφαρμογής 24 μηνών για τα σχέδια που αναφέρονται στο άρθρο 1 παράγραφος 2 μετά την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 3.

               (3)

               Στις 18 Ιουνίου 2014 η προσωρινή τεχνική γραμματεία της προπαρασκευαστικής επιτροπής της Comprehensive Nuclear-Test-Ban Treaty Organisation (CTBTO) ζήτησε την εξουσιοδότηση της Ευρωπαϊκής Ένωσης για να επεκτείνει την 24 μηνών περίοδο της απόφασης 2012/699/ΚΕΠΠΑ κατά 12 μήνες ώστε να καταστεί δυνατή η εφαρμογή όσων εναπομενόντων τμημάτων σχεδίων δεν είχαν εφαρμοστεί μέχρι τη λήξη της προθεσμίας.

               (4)

               Η εφαρμογή των εναπομεινάντων μερών των σχεδίων που αναφέρονται στα σημεία 2.1 (Τεχνική βοήθεια και ενίσχυση των ικανοτήτων), 2.2. (Ανάπτυξη ικανοτήτων για τις μελλοντικές γενιές των εμπειρογνωμόνων της CTBT — Πρωτοβουλία ανάπτυξης ικανοτήτων (ΠΑΙ)), 2.3 (Ενίσχυση του προτύπου μεταφοράς μέσω της ατμόσφαιρας (ΠΜΜΑ)), 2.4 (Χαρακτηρισμός και μετριασμός του ραδιενεργού ξένου) και 2.6 (Διατήρηση του δικτύου πιστοποιημένων επικουρικών σεισμογραφικών σταθμών του IMS) του παραρτήματος της απόφασης 2012/699/ΚΕΠΠΑ του Συμβουλίου, όπως αναφέρονται συγκεκριμένα στο αίτημα που υπέβαλε η CTBTO στις 18 Ιουνίου 2014, θα μπορούσε να γίνει χωρίς συνέπειες για τους πόρους.

               (5)

               Ως εκ τούτου η απόφαση 2012/699/ΚΕΠΠΑ θα πρέπει να τροποποιηθεί ώστε να καταστεί δυνατή η πλήρης εφαρμογή των σχεδίων που περιέχει, με την ανάλογη επέκταση της διάρκειάς της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2012/699/ΚΕΠΠΑ τροποποιείται ως εξής:

               (1)

               Η δεύτερη παράγραφος του άρθρου 5 αντικαθίσταται από το ακόλουθο κείμενο:
               «Λήγει 36 μήνες μετά την ημερομηνία σύναψης της χρηματοδοτικής συμφωνίας του άρθρου 3 παράγραφος 3.».

               (2)

               Το εδάφιο της ενότητας 3 του παραρτήματος αντικαθίσταται από το ακόλουθο κείμενο:
               «Η υπολογιζόμενη συνολική διάρκεια εφαρμογής των σχεδίων είναι 36 μήνες.»

         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 1η Δεκεμβρίου 2014.

            Για το Συμβούλιο

            H Πρόεδρος

         B. LORENZIN

      (1)  Απόφαση 2012/699/ΚΕΠΠΑ ως προς τη στήριξη της Ένωσης στις δραστηριότητες της προπαρασκευαστικής επιτροπής της Οργάνωσης της Συνθήκης για την Πλήρη Απαγόρευση των Πυρηνικών Δοκιμών (CTBTO) για την ενίσχυση των δυνατοτήτων της παρακολούθησης και επαλήθευσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 314 της 14.11.2012, σ. 27).